title: Pohjois-Dakota

text: Pohjois-Dakotan rajanaapureita ovat Kanadan provinssit Saskatchewan ja Manitoba pohjoisessa, Montana lännessä, Etelä-Dakota etelässä ja pohjoisen Punaisen joen itäpuolella Minnesota. Osavaltion pääkaupunki on Bismarck, mutta suurin kaupunki on Fargo. Missouri-joki kulkee osavaltion halki.


title: Pohjois-Dakota

text: Pohjois-Dakotan ilmasto on melko vaihteleva. Kesät ovat kuumia ja talvet kylmiä. Vuoden kuumin kuukausi on heinäkuu, jolloin keskimääräinen ylin lämpötila Fargossa on noin 28 astetta. Keskimääräinen alin on pakkasen puolella marraskuusta maaliskuuhun, kylmimmillään tammikuussa −17,7 astetta.


title: Pohjois-Dakota

text: Theodore Rooseveltin kansallispuisto sijaitsee Pohjois-Dakotassa.


title: Pohjois-Dakota

text: Ennen eurooppalaisten tuloa Pohjois-Dakotan tasangoilla metsästettiin biisoneita. Kun alueen kansat, dakotat, assiniboinet ja cheyennet saivat hevosen käyttöönsä, metsästys tehostui ja intiaaneista tuli vauraampia kuin koskaan ennen.


title: Pohjois-Dakota

text: Pohjois-Dakota kuului Louisianan ostoalueeseen jonka Thomas Jefferson osti Napoleonilta Yhdysvalloille vuonna 1803. Turkiskauppa oli tärkeä tulonlähde sekä intiaaneille että eurooppalaissyntyisille.


title: Pohjois-Dakota

text: Pohjois-Dakotan lainsäädäntövaltaa käyttää kaksikamarinen osavaltion parlamentti. Ylähuoneessa eli senaatissa on , alahuoneessa eli edustajainkokouksessa on . Molempien huoneiden jäsenet valitaan neljäksi vuodeksi kerrallaan, kausien määrää ei ole rajoitettu. Parlamentti kokoontuu vain joka toinen vuosi korkeintaan 80 päiväksi kerrallaan.


title: Pohjois-Dakota

text: Ylintä toimeenpanovaltaa käyttää kuvernööri.


title: Pohjois-Dakota

text: Pohjois-Dakota on jaettu .


title: Pohjois-Dakota

text: Pohjois-Dakotan bruttokansantuote vuonna 2010 oli . Se oli Yhdysvaltojen osavaltioista toiseksi pienin.


title: Pohjois-Dakota

text: Pohjois-Dakota tuloveroprosentti kuuluu Yhdysvaltojen pienimpiin. Vuonna 2016 osavaltio kantoi tuloveroa enimmillään 2,9 prosenttia.


title: Pohjois-Dakota

text: Pohjois-Dakotan suurin elinkeino on maanviljely, ja sitä harjoitetaan enemmän kuin missään muussa Yhdysvaltain osavaltiossa. Vuonna 2004 Pohjois-Dakota tuotti eniten kaikista osavaltioista pellavansiemeniä, rypsiä, ohraa ja auringonkukan siemeniä.


title: Pohjois-Dakota

text: Bank of North Dakota on osavaltion omistama pankki, joka on toiminut vuodesta 1919.


title: Pohjois-Dakota

text: Pohjois-Dakotassa on , joista kahdeksalla oli kaupallista liikennettä vuonna 2015. Matkustajamäärältään suurimmat olivat Fargon Hectorin kansainvälinen lentoasema ( matkustajaa) ja Bismarckin lentoasema (). Lisäksi yli matkustajaa oli Minotin lentoasemalla, Grand Forksin kansainvälisellä lentoasemalla ja Willistonin Sloulin Fieldillä.


title: Pohjois-Dakota

text: Amtrakin matkustajajunista "Empire Builderin" reitti kulkee Pohjois-Dakotan halki. Tavaraliikennettä Pohjois-Dakotassa harjoittavat muiden muassa BNSF Railway, Canadian Pacific Railway ja Dakota, Missouri Valley and Western Railroad.


title: Pohjois-Dakota

text: Pohjois-Dakotan on valkoisia. Osuus on selvästi suurempi kuin Yhdysvalloissa keskimäärin (tiedot vuosilta 2008–2012).


title: Pohjois-Dakota

text: Pohjois-Dakotan väkiluku ja keskimääräinen väestötiheys ovat pienimpien osavaltioiden joukossa. 1900-luvun puolivälistä asti kaupungistuminen on jättänyt monia kyliä tyhjilleen. Maaseudulla jossa välimatkat ovat pitkiä, monet koulut ovat niin pieniä, etteivät voi tarjota monipuolista opetusohjelmaa, lisäksi monilla ihmisillä on pitkä matka lääkäriin ja hammaslääkäriin.


title: Pohjois-Dakota

text: Koska Pohjois-Dakotassa ei ole suurkaupunkeja, joihin kulttuuri keskittyisi, kulttuurilaitokset ovat ryhmittyneet tyypillisesti korkeakoulupaikkakunnille tai muiden oppilaitosten yhteyteen.


title: Pohjois-Dakota

text: Intiaanien kulttuuri on säilynyt Pohjois-Dakotassa laajasti, Pow-wow-tapahtumia järjestetään sekä reservaateissa että niiden ulkopuolella ja perinteisiä helmi- ja keramiikkatöitä myydään kaikkialla.


title: Pohjois-Dakota

text: Pohjois-Dakotan yliopiston jääkiekkojoukkue on voittanut seitsemän mitalia NCAA-tasolla ja viisitoista kertaa konferenssitasolla.


title: Rhode Island

text: Rhode Island and Providence Plantations, yleisemmin Rhode Island, on pinta-alaltaan Yhdysvaltojen pienin osavaltio. Se liittyi liittovaltioon 13. osavaltiona 29. toukokuuta 1790. 18. toukokuuta vuonna 1652 Rhode Islandissa säädettiin mantereen ensimmäinen orjuuden kieltävä laki. Rhode Islandin rajanaapureita ovat Massachusetts pohjoisessa ja idässä sekä Connecticut lännessä. Eteläpuolella on Atlantin valtameri. Osavaltion pääkaupunki on Providence.


title: Rhode Island

text: Rhode Island kattaa noin 4 005 neliökilometrin suuruisen alueen, ja sen naapureita ovat pohjoisessa ja idässä Massachusettsin osavaltio, lännessä Connecticut, sekä etelässä Atlantin valtameri. Osavaltiolla on myös vesirajaa New Yorkin osavaltion kanssa.


title: Rhode Island

text: Itäisen Rhode Islandin alueella on Narragansettin lahden alankoa. Osavaltion läntisellä alueella on puolestaan Uuden-Englannin ylänköä. Osavaltion keskivertokorkeus on 60 metriä, ja sen korkein kohta, Jerimoth Hill, kohoaa 247 metriä yli merenpinnan.


title: Rhode Island

text: Rhode Islandissa vallitsee mantereinen ilmasto. Kesät ovat kuumia ja sateisia, ja talvet puolestaan kylmiä ja lumisia. Osavaltion korkein lämpötila, 40 celsiusastetta, mitattiin 2. elokuuta vuonna 1975 pääkaupunki Providencessa. Matalin lämpötila on taasen mitattu 6. helmikuuta vuonna 1996, Coventryn alueella, ja se oli –25 celsiusastetta.


title: Rhode Island

text: Englantilainen Roger Williams perusti Rhode Islandiin ensimmäisen pysyvän eurooppalaisen asutuksen vuonna 1636. Hän perusti asutuksen alueelle, jonka oli ostanut narragansett-intiaaneilta. Williams oli sitä ennen pakon edessä lähtenyt pois Massachusettsista vainojen vuoksi, ja hän säätikin uuteen asutusalueeseen poliittisen ja uskonnollisen vapauden. Lähialueille alkoi pian syntyä myös uusia samantyyppisiä asutuksia, ja myöhemmin ne myös yhdistyivät. Vuonna 1663 Englannin kuningas Kaarle II myönsi uudelle yhdistyneelle asutukselle kuninkaallisen toimiluvan, antaen sille laajemman itsehallinto-oikeuden kuin millään muulla Amerikan siirtomaa-alueella. Myös uskonnonvapaus sai luvan jatkua.


title: Rhode Island

text: 1700-luvulla Rhode Island eli varakasta aikakautta. Sen talouden tukijalkoja oli maanviljely ja merenkulkukauppa. Providencen ja Newportin kaupungit olivat tuohon aikaan Amerikan vilkkaimpia satamia. Vaikka orjakauppa oli tuottoisaa kauppaa Rhode Islandille, kielsi se vuonna 1774 ensimmäisenä siirtomaana orjien maahantuonnin.


title: Rhode Island

text: Yhdysvaltain vapaussodan alkutaipaleella Rhode Island oli ensimmäisten siirtomaiden joukossa asettumassa brittiläistä hallintoa vastaan, hyökäten brittiläisiä aluksia kohti. Toukokuun 4. päivänä vuonna 1776 Rhode Island ehti ensimmäisenä siirtomaana kieltäytyä osoittamasta uskollisuutta Englannin kuninkaalle ja julistautua itsenäiseksi. Rhodeislandilaisten itsenäisyyden palo kyti pitkään, ja se olikin viimeinen alkuperäisestä 13 siirtomaasta joka ratifioi Yhdysvaltain perustuslain.


title: Rhode Island

text: Yhdysvaltain sisällissodassa Rhode Island oli yksi Pohjoisvaltioista. Sisällissodan jälkeen osavaltiota runteli pahoin espanjantauti.


title: Rhode Island

text: Rhode Islandin lainsäädäntövaltaa käyttää kaksikamarinen osavaltion parlamentti. Ylähuoneessa eli senaatissa on 38 jäsentä, alahuoneessa eli edustajainkokouksessa on 75 jäsentä.


title: Rhode Island

text: Ylintä toimeenpanovaltaa käyttää kuvernööri. Vuodesta 2010 kuvernöörinä on ollut Lincoln D. Chafee.


title: Rhode Island

text:
Osavaltio on jaettu viiteen eri piirikuntaan ().
Rhode Islandin bruttokansantuote vuonna 2010 oli 49 miljardia dollaria. Se oli Yhdysvaltojen osavaltioista 45. tilalla.


title: Rhode Island

text: Osavaltion pienen koon takia maanviljelys on siellä vähäistä. Tärkeimpiä osa-alueita ovat kasvihuoneiden ja taimitarhojen tuotteet, maissi, maitotuotteet, perunat ja nautakarja. Varsinaisia kaivoksia ei ole, mutta hiekkaa ja sepeliä kaivetaan ja murskataan osavaltion alueella. Kalastajien saaliista hummerit ovat arvokkaimpia, myös muita äyriäisiä, nilviäisiä ja kaloja pyydetään.


title: Rhode Island

text: Rhode Islandin lentoasemista kuudella oli kaupallista liikennettä vuonna 2015. Niistä ainoa merkittävä oli Warwickin T. F. Greenin lentoasema, jolta lähti kalenterivuoden aikana noin 1 760 000 matkustajaa.


title: Rhode Island

text: Amtrakin matkustajajunista "Acela Express" ja "Northeast Regional" kulkevat Rhode Islandin halki.


title: Rhode Island

text: Satamia Rhode Islandissa on kuusi. Niistä suurin matkustajamäärältään on Newportin satama, jota käytti 37 500 risteilymatkustajaa vuonna 2015.


title: Rhode Island

text: Vuonna 2010 Rhode Islandin asukasluku oli Yhdysvaltain väestölaskentaviraston mukaan 1 052 567. Se oli 0,4 prosenttia enemmän kuin vuonna 2000.


title: Rhode Island

text: Noin 19 prosenttia asukkaista on italialaista syntyperää, 18 prosenttia irlantilaista, 17 prosenttia ranskalais-kanadalaisia, 12 prosenttia englantilaista ja 9 prosenttia portugalilaista. Hieman vaille 8,1 prosenttia yli 5-vuotiaista Rhode Islandin asukkaista puhui kotikielenään espanjaa vuoden 2000 väestölaskennan mukaan. Saman laskennan mukaan noin 2 prosenttia rhodeislandilaisista puhui kotikielenään ranskaa, ja 1,4 prosenttia italiaa.


title: Rhode Island

text: Rhode Islandilla on prosentuaalisesti suurempi osuus amerikanitalialaisia ja amerikanportugalilaisia kuin millään muulla Yhdysvaltain osavaltiolla. Alueen italialaisperäinen väestö on keskittynyt Providencen kaupunkiin, portugalilaisperäinen väestö taas Bristolin piirikuntaan. Ranskalais-kanadalaisperäinen väestö on keskittynyt suurimmaksi osaksi Providencen piirikunnan pohjoiseen osaan, kun taas irlantilaista syntyperää olevat asukkaat omaavat vahvan edustuksen Newportin ja Kentin piirikunnassa.


title: Rhode Island

text: Rhode Islandin osavaltion uskonnolliset ryhmät:Prosentuaalisesti Rhode Islandissa asuu eniten katolilaisia Yhdysvaltain osavaltioista.


title: Rhode Island

text: Rhode Islandissa on kaksi historiallisesti merkittävää jo 1700-luvulla perustettua kirjastoa, Redwoodin kirjasto Newportissa ja Providence Athenaeum, joiden kokoelmissa on teoksia orjuuden ja valaanpyynnin historiasta.


title: Rhode Island

text: Newport Jazz Festival on järjestetty vuodesta 1954. Klassista musiikkia edustavat Rhode Islandin filharmoonikot, Providencen ooppera, Rhode Island Civic Chorale and Orchestra ja Chorus of Westerly sekä useat pienemmät ryhmät.


title: Rhode Island

text: Rhode Islandissa on kaksi urheilun ammattilaisjoukkuetta. Baseballjoukkue Pawtucket Red Sox ja jääkiekkojoukkue Providence Bruins. Molemmat ovat bostonilaisten huippuammattilaisjoukkueiden farmiseuroja. Amerikkalaisessa jalkapallossa Rhode Island kannattaa New England Patriotsia, jonka kotikaupunki on vain 29 kilometrin päässä Providencesta.


title: Rhode Island

text: Yliopistojalkapallossa Brown Universitylla, Rhode Islandin yliopistolla, Bryant Universitylla ja Providence Collegella on edustusjoukkue NCAA:ssa.


title: Rhode Island

text:
International Tennis Hall of Fame sijaitsee Rhode Islandin Newportissa.
Seht MacFarlane luoma Family Guy piirrossarja perhe asuu Rhode islandin kuvitteellisessa kapunkissa Quahog'ssa.


title: Utah

text: Utah [ˈjuːtɔː] on Yhdysvaltojen osavaltio. Se liittyi liittovaltioon 45. osavaltiona 4. tammikuuta 1896. Osavaltion nimi tulee ute-heimon kielestä. Utahin rajanaapureita ovat Idaho ja Wyoming pohjoisessa, Colorado idässä, New Mexico kaakossa, Arizona etelässä ja Nevada lännessä. Osavaltion asukasluku vuonna 2014 oli 2 942 902. Pääkaupunki ja suurin kaupunki on Salt Lake City, jonka metropolialueella asukkaita on noin 1,1 miljoonaa. Valtauskonnolla Myöhempien aikojen pyhien Jeesuksen Kristuksen kirkolla on suuri vaikutus osavaltion politiikkaan, ja osavaltio onkin Yhdysvaltain konservatiivisimpien joukossa.


title: Utah

text: Utah jakautuu kolmeen maantieteelliseen alueeseen: Coloradon laakioon, Great Basiniin ja Kalliovuoriin.


title: Utah

text: Utahin osavaltion alue on valtaosin suuren vesistön jäännettä. Osavaltiossa on laajoja suolatasankoja ja suolajärviä.


title: Utah

text: Tärkeimpiä vesistöjä ovat osavaltion halki kulkevat joet kuten muun muassa Coloradojoki sivujokineen. Utahissa on useita järviä, joista suurin osa suolapitoisia: Iso Suolajärvi, Utahjärvi, Sevier Lake ja Lake Powell.


title: Utah

text: Vuoden kuumin kuukausi on heinäkuu, jolloin keskimääräinen ylin lämpötila Salt Lake Cityssä on noin 33,7 astetta. Keskimääräinen alin on pakkasen puolella marraskuusta helmikuuhun, kylmimmillään tammikuussa −5,8 astetta.


title: Utah

text: Ennen eurooppalaisia Utahin alueella eli intiaaneja monista heimoista kuten bannock, gosiute, navaho, paiute, shoshoni ja ute.


title: Utah

text: Vuonna 1821 Meksiko itsenäistyi, ja Utah kuului sen vaatimaan alueeseen.


title: Utah

text: Utah-nimisen osavaltion historia alkaa mormonipyhiinvaeltajista, jotka pakenivat Yhdysvaltain itärannikon osavaltioista uskonnollisia vainoja ja asettuivat suuren Suolajärven laaksoon vuonna 1847. Nimi Utah otettiin Ute-intiaanien mukaan. Se sai osavaltion oikeudet vuonna 1896.


title: Utah

text: Utahin lainsäädäntövaltaa käyttää kaksikamarinen osavaltion parlamentti. Ylähuoneessa eli senaatissa on 29 jäsentä, alahuoneessa eli edustajainkokouksessa on 75 jäsentä. Istuntokausi kestää yleensä 45 päivää.


title: Utah

text: Ylintä toimeenpanovaltaa käyttää kuvernööri.


title: Utah

text: Osavaltio on jaettu 29 piirikuntaan.


title: Utah

text: Utahin bruttokansantuote vuonna 2010 oli 115 miljardia dollaria. Se oli Yhdysvaltojen osavaltioista 35. tilalla.


title: Utah

text: Maatalouden tuotannosta yli kolme neljäsosaa tulee karjataloudesta, varsinkin nautakarjasta ja maitotuotteista. Kaivannaisista tärkeimpiä ovat öljy ja kupari. Suuren suolajärven vedestä saadaan magnesiumia ja suoloja.


title: Utah

text: Utahissa sovelletaan yksityishenkilöiden tuloihin tasaveroa, jonka taso vuonna 2014 oli 5 %.


title: Utah

text: Utahissa on 30 lentopaikkaa. Niistä suurin on Salt Lake City.


title: Utah

text: Utah Transit Authority -liikenneyhtiön kevytraitiotie TRAX palvelee Salt Lake Cityn paikallisliikennettä. Vuonna 2013 avattiin sen laajennus lentoasemalle asti.


title: Utah

text: Utahin 2,8 miljoonasta asukkaasta 91,8 % on valkoisia. Osuus on selvästi suurempi kuin Yhdysvalloissa keskimäärin (tiedot vuosilta 2010–2012).


title: Utah

text: Lähes 80 % osavaltion väestöstä asuu Ison Suolajärven ja Salt Lake Cityn ympäristössä. Suurin osa osavaltion pinta-alasta on lähes asumatonta aavikkoa.


title: Utah

text: Utah on mormonien keskus. 55 % (2014) osavaltion asukkaista on mormoneja, 13 % protestantteja, 5 % katolilaisia, 4 % muita uskontoja ja 22 % uskonnottomia.


title: Utah

text: Utahin perustuslaki kieltää moniavioisuuden, mutta vaikka mormonikirkko irtisanoutui moniavioisuudesta jo 1890, on olemassa lahkoja joissa sitä harjoitetaan edelleen. Aiemmin moniavioisuudesta rangaistiin ankarasti. Nykyään viranomaiset eivät puutu vapaaehtoiseen moniavioisuuteen.


title: Utah

text: Koska niin suuri osuus väestöstä on mormoneja, heidän kulttuurinsa hallitsee osavaltion kulttuuria. Mormonien arvoihin kuuluu tiivis perheyhteisö, kiinnostus sukututkimukseen, alkoholin ja tupakan välttäminen ja urheilun ja muun itsensä kehittämisen harrastaminen. Kulttuuriharrastuksista tärkein on musiikki. Mormonien tabernaakkelikuoro esiintyi ensimmäisen kerran vuonna 1847. Siinä on nykyisin 325 laulajaa, jotka ovat amatöörejä mutta harjoittelevat kurinalaisesti. Salt Lake Cityn mormonitabernaakkeliin mahtuu 8000 henkeä, siellä on erityinen akustiikka joka rikastaa kuuluisien suurten urkujen äänimaisemaa.


title: Utah

text: Utah on asukasluvultaan pienin Yhdysvaltojen osavaltio, jolla on pääsarjatason ammattilaisjoukkue. Yliopistourheilussa etenkin amerikkalainen jalkapallo on suosittua osavaltiossa. Salt Lake Cityssä järjestettiin talviolympialaiset 2002.


title: Vermont

text: Vermont on Yhdysvaltojen osavaltio Uuden Englannin alueella. Se liittyi liittovaltioon 14. osavaltiona 4. maaliskuuta 1791 oltuaan ensin itsenäinen valtio vuodesta 1777. Osavaltion nimi tulee ranskan sanoista "les Verts Monts", joka tarkoittaa 'vihreitä vuoria'.


title: Vermont

text: Vermont on asukasluvultaan toiseksi ja pinta-alaltaan seitsemänneksi pienin 50 osavaltiosta. Vermontin kansallislaulu on These Green Mountains (suomeksi "Nämä vihreät vuoret"). Osavaltion kansalliskukka on vuodesta 1895 lähtien ollut apila. Sitä kasvaa runsaasti Vermontin maaseudulla. Vermontin osavaltiopuu on sokerivaahtera.


title: Vermont

text: Vermontissa sijaitsee Yhdysvaltain vanhin yksityinen sotilasakatemia, Norwich Universityn Military College of Vermont.


title: Vermont

text: Vermontin rajanaapureita ovat Massachusetts etelässä, New Hampshire idässä, New York lännessä ja Kanadan provinssi Quebec pohjoisessa. Osavaltion pääkaupunki on Montpelier.


title: Vermont

text: Tärkeät joet ovat West River, Otter ja, Winooski.


title: Vermont

text: Muiden Uuden Englannin osavaltioiden tavoin Vermontin ilmasto on vaihteleva. Lämpötiloissa on suuria eroja vuodenaikojen, päivien ja eri vuosien välillä sekä osavaltion eri osissa.


title: Vermont

text: Vuoden lämpimin kuukausi on heinäkuu, jolloin keskimääräinen ylin lämpötila Burlingtonissa on 27,2 astetta. Keskimääräinen alin on pakkasen puolella marraskuusta maaliskuuhun, kylmimmillään tammikuussa -12,1 astetta.


title: Vermont

text: Ennen eurooppalaisten saapumista Vermontin osavaltion alueella eli abenaki-intiaaneja. Siellä kävi ranskalaisia tutkimusmatkailijoita 1609. Englantilaiset asettuivat alueelle vuonna 1724.


title: Vermont

text: Vermontin lainsäädäntövaltaa käyttää kaksikamarinen osavaltion parlamentti. Ylähuoneessa eli senaatissa on 30 jäsentä, alahuoneessa eli edustajainkokouksessa on 150 jäsentä.


title: Vermont

text: Ylintä toimeenpanovaltaa käyttää kuvernööri.


title: Vermont

text: Osavaltio on jaettu 14 piirikuntaan.


title: Vermont

text: Vermontin bruttokansantuote vuonna 2010 oli 26 miljardia dollaria. Se oli Yhdysvaltojen osavaltioista pienin.


title: Vermont

text: Vermontin maatalous keskittyy maitotuotteisiin. Tärkein teollisuudenala on elektroniikka. Kaivosteollisuus keskittyy kivilouhoksiin kuten graniitin ja marmorin louhintaan.


title: Vermont

text: Vuonna 2013 osavaltion kymmenestä suurimmasta työllistäjästä neljä toimi terveydenhuollon alalla ja neljä matkailussa, mutta suurin oli Essex Junctionissa toimiva IBM.


title: Vermont

text: Vermontin liikenne perustuu pitkälti autoiluun. Amtrakin matkustajajunista Vermontissa kulkevat "Vermonter" ja "Ethan Allen Express". Amtrak arvioi vuonna 2011 Rutlandin ja Whitehallin välisen rataosuuden maan huonokuntoisimmaksi. Vermontissa on seitsemän lentoasemaa, joista kahdella oli kaupallista liikennettä vuonna 2015. Niistä ainoa suurempi oli Burlingtonin kansainvälinen lentoasema, jolta lähti noin 580 000 matkustajaa.


title: Vermont

text: Vermontin 626 000 asukkaasta 95,4 % on valkoisia. Osuus on selvästi suurempi kuin Yhdysvalloissa keskimäärin (tiedot vuosilta 2008-2012). Noin kolmanneksella asukkaista on ranskalaisia tai kanadanranskalaisia juuria.


title: Vermont

text: Koulujen rahoitus oli aikaisemmin kaupunkien omalla vastuulla, mutta vuonna 1997 huomattiin tämän johtavan alueelliseen eriarvoisuuteen. Niinpä alettiin kerätä osavaltiotason kiinteistöveroa koulutusmenojen rahoittamiseksi. Koulutuksen rahoitusmallit ovat kiivaan keskustelun kohteena.


title: Vermont

text: Vermontin yliopisto toimii Burlingtonissa. Se on perustettu 1792.


title: Vermont

text: Talviurheilu, varsinkin alppihiihto ja lumilautailu, on Vermontissa suosittua. Lumilautailun kultamitalistit Hannah Teter ja Ross Powers sekä kumparelaskija Hannah Kearney ovat kotoisin Vermontista.


title: Wisconsin

text: Wisconsin on Yhdysvaltain osavaltio. Se liittyi liittovaltioon 30. osavaltiona 29. toukokuuta 1848. Osavaltion nimi on englanninkielinen muunnos intiaaniheimon kielen sanan ranskankielisestä käännöksestä, joka tarkoittaa karkeasti ”paikka jossa asumme”.


title: Wisconsin

text: Wisconsinin rajanaapureita ovat Michigan pohjoisessa, Illinois etelässä sekä Iowa ja Minnesota lännessä. Osan rajoista muodostavat Mississippi ja St. Croix -joet sekä idässä Michiganjärvi. Osavaltion pääkaupunki on Madison ja suurin kaupunki on Milwaukee.


title: Wisconsin

text: Osavaltion suuret järvet ovat Michigan, Superior ja Winnebago ja joet Wisconsin, Mississippi, St. Croix ja Chippewa.


title: Wisconsin

text: Vuoden lämpimin kuukausi on heinäkuu, jolloin keskimääräinen ylin lämpötila Milwaukeessa on noin 27 astetta. Keskimääräinen alin on kylmimmillään tammikuussa −9,1 astetta.


title: Wisconsin

text: Aikoinaan yli 80 % osavaltiosta oli metsää, loput preeriaa ja suoaluetta. Myöhemmin suuri osa metsästä raivattiin viljelymaaksi tai asutuksen tieltä, mutta uudelleenmetsityksen jälkeen metsää on nyt noin 40 % pinta-alasta. Lehtipuulajeihin kuuluvat vaahtera, koivu, tammi, haapa, jalava ja saarni. Havupuita ovat strobusmänty, amerikanpunamänty, banksinmänty, hemlokki, balsamipihta, mustakuusi ja kanadanlehtikuusi.Ennen eurooppalaisia alueella eläneet intiaaniheimot kuten chippewat, menomineet, oneidat, potwatomit ja Ho Chunk saivat elää rauhassa 1880-luvun loppupuolelle asti. Eurooppalainen Jean Nicolet kävi Michigan-järvellä jo 1634. Ranska kirjasi alueen itselleen 1672. Se siirtyi Britannialle 1763 ja osaksi Yhdysvaltoja 1783.


title: Wisconsin

text: Wisconsinin osavaltion historiaan liittyy paljon poliittista jännitettä. Alueella on runsaasti pohjoismaista siirtolaisväestöä ja työväestöä, mutta myös periamerikkalaista maatalousväestöä. Kommunistivainoista tunnettu senaattori Joseph McCarthy toimi Wisconsinissa. Viime aikoina osavaltio on ollut hyvin tasapainoinen presidentinvaaleissa, ja viime aikoina demokraatit ovat vieneet valitsijamiespaikat hyvin pienellä erolla.


title: Wisconsin

text: Wisconsinin lainsäädäntövaltaa käyttää kaksikamarinen osavaltion parlamentti. Ylähuoneessa eli senaatissa on 33 jäsentä, alahuoneessa eli edustajainkokouksessa on 99 jäsentä.


title: Wisconsin

text: Ylintä toimeenpanovaltaa käyttää kuvernööri. Vuodesta 2011 kuvernöörinä on ollut Scott Walker.


title: Wisconsin

text: Osavaltio on jaettu 72 piirikuntaan.


title: Wisconsin

text: Wisconsin luopui kuolemanrangaistuksesta kokonaan vuonna 1853. Se oli ensimmäinen osavaltio, jossa kuolemanrangaistus ei ollut mahdollinen edes maanpetoksesta.


title: Wisconsin

text: Wisconsinin bruttokansantuote vuonna 2010 oli 238 miljardia Yhdysvaltain dollaria, mikä tekee siitä 21. suurimman talouden Yhdysvalloissa.


title: Wisconsin

text: Wisconsinin maatalous keskittyy maitotuotteisiin. Pelloilla kasvatetaan maissia, josta suurin osa menee rehuksi. Tärkein teollisuudenala on konepajateollisuus. Merkittävimpiä kaivannaisia ovat hiekka ja sora, joita käytetään rakentamisessa.


title: Wisconsin

text: Wisconsinin suurimmat työnantajat vuonna 2013 olivat vakuutusyhtiö Country Financial, Wisconisn-Madisonin yliopisto ja Menardin rakennus- ja remonttitarvikekauppa.


title: Wisconsin

text: Point Beachin ydinvoimalan ykkösreaktori vuodelta 1970 on Yhdysvaltojen vanhimpia edelleen käytössä olevia reaktoreja. Suurin osa osavaltion sähköntuotannosta perustuu kivihiileen, vuonna 2011 uudistuvat energiamuodot kattoivat siitä 8 prosenttia.


title: Wisconsin

text: Wisconsinissa on kaikkiaan 43 lentoasemaa. Kahdestatoista satamasta suurimmat ovat Ashland, Green Bay ja Milwaukee.


title: Wisconsin

text: Wisconsinin 5,7 miljoonasta asukkaasta 88,2 % on valkoisia. Osuus on suurempi kuin Yhdysvalloissa keskimäärin.


title: Wisconsin

text: Suomalaissyntyisiä siirtolaisia on asettunut osavaltion pohjoisimpiin piirikuntiin lähelle Yläjärveä. Vietnamin sodan jälkeen osavaltioon on asettunut laosilaisia pakolaisia, etenking hmongeja. Osavaltion afroamerikkalaisista suurin osa asuu Milwaukseessa, missä heitä on kolmannes väestöstä.


title: Wisconsin

text: Wisconsinin yliopistojärjestelmä toimii useilla paikkakunnilla. Sen parhaaksi osaksi on arvioitu Wisconsinin yliopisto, Madison. Vuonna 2013 se oli Shanghai rankingissa sijalla 19.


title: Wisconsin

text: Milwaukee on kulttuurielämän keskus. Siellä toimivat sinfoniaorkesteri, ooppera ja baletti. Milwaukeen taidemuseo on perustettu 1957.


title: Wisconsin

text: Suositut televisiosarjat "Onnen päivät" ja "70’s Show" sijoittuvat Wisconsiniin.


title: Wisconsin

text: Kulttuurialalla tunnetuksi tulleihin wisconsinilaisiin kuuluvat elokuvaohjaaja Orson Welles, kirjailija Laura Ingalls Wilder, arkkitehti Frank Lloyd Wright ja taidemaalari Georgia O’Keeffe.


title: Wisconsin

text: Green Bay Packers pelaa amerikkalaista jalkapalloa NFL:ssä, Milwaukee Brewers baseballia pääsarjassa ja Milwaukee Bucks koripalloa NBA:ssa.


title: Wyoming

text: Wyoming [waɪˈoʊmɪŋ] on Yhdysvaltojen osavaltio. Se liittyi liittovaltioon 44. osavaltiona 10. heinäkuuta 1890. Wyomingin rajanaapureita ovat Montana pohjoisessa, Etelä-Dakota ja Nebraska idässä, Colorado etelässä sekä Utah ja Idaho lännessä. Osavaltion pääkaupunki ja suurin kaupunki on Cheyenne. Wyoming on asukasluvultaan Yhdysvaltojen pienin osavaltio ja Alaskan jälkeen toiseksi harvaan asutuin. Osavaltion nimi juontuu delawarojen kielen sanoista "maugh-wau-wa-ma", jotka tarkoittavat suuria tasankoja.


title: Wyoming

text: Wyoming sijaitsee Yhdysvaltojen luoteisosassa Kalliovuorten alueella. Osavaltion kokonaispinta-ala on 253 325 km², josta maata on 251 201 km² ja vesistöjä 2 124 km². Idästä länteen mitattuna osavaltio on pituudeltaan enimmillään 587 km ja etelästä pohjoiseen 426 km. Wyomingin itäinen kolmasosa kuuluu Suuriin tasankoihin lopun kuuluessa Kalliovuorten alueeseen. Keskimääräinen korkeus merenpinnasta osavaltion alueella on 2 044 metriä, mikä tekee Wyomingista keskimäärin Yhdysvaltojen toiseksi korkeimman osavaltion Coloradon jälkeen. Korkein kohta on Wyomingin länsiosassa sijaitseva Gannett Peak, joka kohoaa 4 210 metrin korkeuteen. Idän tasankoalue on Black Hillsin aluetta lukuun ottamatta pinnanmuodoiltaan paljon länsiosia tasaisempi. Osavaltion matalin kohta on 945 metriä merenpinnasta ja paikka sijaitsee osavaltion koillisosassa. Osavaltion suurin järvi on Yellowstone, joka sijaitsee Yellowstonen kansallispuiston keskiosissa. Grand Tetonin kansallispuistossa sijaitsee kaksi pienempää järveä, Jackson ja Jenny. Yhtä lukuun ottamatta kaikki Wyomingin merkittävät joet saavat alkunsa osavaltion alueelta. Green-joki virtaa Montanaan, Snake-joki Idahoon, Belle Fourche- ja Cheyenne-joet Etelä-Dakotaan ja Niobrara- sekä Bear-joet Nebraskaan. Poikkeusjoki on North Platte, joka virtaa Wyomingiin Coloradosta kulkien osavaltion poikki Nebraskaan.


title: Wyoming

text: Ilmastoltaan Wyoming on kuiva ja paikoittain osavaltiosta löytyykin aavikkoalueita. Pääkaupunki Cheyennessä alimmat keskimääräiset lämpötilat tammikuussa vaihtelevat –9 ja +5 °C välillä. Korkeimmat keskimääräiset lämpötilat heinäkuussa ovat vastaavasti 12 ja 28 °C. Alin osavaltiossa koskaan mitattu lämpötila –54 °C mitattiin 9. helmikuuta 1933. Korkein 46 °C puolestaan mitattiin 12. heinäkuuta 1900. Cheyennessä keskimääräinen sademäärä on noin 36 senttiä vuodessa ja eniten sateita tulee huhtikuusta syyskuuhun. Lunta tulee vuodessa keskimäärin Cheyennessä mitattuna 130 senttiä.


title: Wyoming

text: Wyomingin alueella tavataan yli 2 000 eri kasvilajia. Tasankoalueella hallitsevat kasvilajit ovat tasangoille tyypillisiä ruohokasveja. Länsiosissa tavataan myös aavikkokasvillisuutta, kuten esimerkiksi marunoita. Kalliovuorten aluetta hallitsevat havumetsät, joissa kasvaa esimerkiksi mäntyjä, kuusia ja pihtoja. United States Fish and Wildlife Servicen mukaan kolme alueella kasvavista kasvilajeista on vaarantuneita, mutta yksikään ei ole uhanalainen. Suurista kasvinsyöjistä osavaltiossa tavataan esimerkiksi muulipeuraa, valkohäntäpeuraa, hanka-antilooppia, vapitia ja hirveä. Pienempiin ja yleisiin nisäkkäisiin alueella kuuluvat jänis ja pesukarhu. Metsästettävistä linnuista tärkeimmät alueella ovat peltoviiriäinen, kalkkuna ja metsäkanat. Muita kuin metsästettäviä lintulajeja asuu osavaltion alueella vuoden ympäri yli 50 eri lajia. Wyomingin vesistöissä elää 78 kalalajia, joista kalastuksen kannalta tärkein on kirjolohi. Vaarantuneisiin ja uhanalaisiin eläimiin osavaltion alueella kuuluvat mustajalkahilleri, harmaakarhu, "Xyrauchen texanus" ja "Rhinichthys osculus thermalis" -kalalajit, sekä "Bufo baxteri" -konnalaji, jota tavataan luonnossa vain Wyomingin alueella.


title: Wyoming

text: Maailman vanhin kansallispuisto, Yellowstonen kansallispuisto sijaitsee suurimmalta osaltaan Wyomingin alueella.


title: Wyoming

text: Ensimmäiset ihmiset saapuivat Wyomingin alueelle tiettävästi noin 13 500 vuotta sitten. He olivat todennäköisesti Amerikkaan Beringinsalmen yli tulleita intiaanien esi-isiä. Osavaltion alueelta löydettyjen ihmisten metsästämien mammuttien jäännöksistä on päätelty, että alueella oli suhteellisen runsas asutus. Ensimmäiset eurooppalaiset alueella olivat todennäköisesti kanadanranskalaisia kauppiaita. Vérendryen veljekset Francois ja Louis-Joseph kävivät ehkä Big Horn -vuorilla vuonna 1743. John Colterin tiedetään käyneen varmasti alueella hänen tutkiessaan Yhdysvaltojen luoteisosia 1806–1807. Hänen jälkeensä alueelle tulivat amerikkalaiset metsästäjät ja turkiskauppiaat. 1840-lukuun mennessä merkittävimmät alueen vuoret ja joet oltiin löydetty ja nimetty. Vuosien 1840 ja 1867 välillä tuhannet siirtolaiset kulkivat alueen läpi matkatessaan Oregoniin ja Kaliforniaan. Wyomingiin kehittyi matkaajien käyttämän reitin varrelle huoltopisteitä, joista tunnetuimmat olivat Fort Bridger ja Fort Laramie.


title: Wyoming

text:
Itse Wyomingin alueelle siirtolaiset alkoivat asettua suuressa määrin vasta Union Pacific Railroadin rakentamisen myötä vuosina 1867 ja 1868. Junaradan johdosta syntyivät osavaltion merkittävimmät kaupungit, kuten Cheyenne, Laramie, Rawlins, Rock Springs ja Evanston. Wyomingista tuli vuonna 1869 Yhdysvaltojen ensimmäinen alue, jossa naisille annettiin äänioikeus, vaikkakaan Wyoming ei vielä tuolloin ollut varsinainen osavaltio. Wyoming kehittyi edelleen 1870-luvulta eteenpäin, johon mennessä alueen intiaanit oli kukistettu. Osavaltioon saapui suuria määriä karjanhoitajia ja niin sanotuista karjaparoneista tuli hallitsevia tekijöitä alueen politiikassa pienempien karjanhoitajien kohdatessa vaikeuksia edellä mainittujen toiminnan takia. Karjateollisuus koki suuria takaiskuja vuosina 1886 ja 1887 ankaran talven, ylilaidunnuksen ja lihan hinnan putoamisen takia. Lisäksi suurmaanomistajien ja pientilojen suhteiden kärjistyminen johti niin sanottuun Johnsonin piirikunnan sotaan vuosia 1891–1892. Sodassa valtiovallan joukot pidättivät useita suurtilallisia heidän yritettyään valvoa omia lakejaan.
Wyomingista tuli Yhdysvaltojen osavaltio vuonna 1890, mutta sen asukasluku pysyi pienenä. Alueella yritettiin harjoittaa maanviljelyä, mutta yritykset epäonnistuivat sopimattoman ilmaston takia. Osavaltio alkoi kasvaa varsinaisesti vasta hiili-, öljy- ja kaasuesiintymien hyödyntämisen myötä 1970-luvulla. Tätä edesauttoi etenkin öljykriisi. Kasvu hidastui kuitenkin taas 1980-luvulla öljykriisin päättymisen myötä. Väkiluku oli ehtinyt kasvaa 41 prosenttia, mutta se lähti sittemmin laskuun. Vuonna 1988 Yellowstonen kansallispuistossa riehui suuria metsäpaloja, jotka tuhosivat lähes kolmanneksen kansallispuistosta. Osavaltio putosi maan asukasluvultaan pienimmäksi Alaskan ohittaessa sen vuonna 1990.


title: Wyoming

text: Lakiasäätävänä elimenä Wyomingilla on 30-henkinen senaatti ja 60-henkinen edustajainhuone. Senaattorit valitaan vaaleilla nelivuotiskausiksi ja edustajainhuoneen jäsenet kaksivuotiskausiksi. Osavaltion kuvernööri valitaan vaaleilla nelivuotiskaudeksi. Senaatin ja edustajainhuoneen ehdottaessa lakia se siirtyy kuvernöörin allekirjoitettavaksi. Kuvernööri voi myös olla allekirjoittamatta lakiehdotusta, tai käyttää veto-oikeuttaan sen hylkäämiseksi. Tässä tapauksessa laki saatetaan kuitenkin viedä läpi, jos siitä kannatetaan senaatissa ja edustajainhuoneessa kahden kolmanneksen enemmistöllä. Wyoming on ollut perinteisesti republikaanien hallitsemaa aluetta demokraattien ollessa vähemmistössä.


title: Wyoming

text:
Wyomingin osavaltio on jaettu 23 piirikuntaan. Vuonna 2010 ne olivat asukasluvun mukaan järjestyksessä seuraavat:
Vuonna 2005 Wyomingin asukkaista 52,4 prosenttia asui viidessä suurimmassa piirikunnassa.


title: Wyoming

text: Wyomingin bruttokansantuote vuonna 2010 oli 39 miljardia dollaria. Se oli Yhdysvaltojen osavaltioista 48. tilalla.


title: Wyoming

text: Kolme neljäsosaa Wyomingin maatalousmaasta on keinokastelun varassa.


title: Wyoming

text: Wyoming on Yhdysvaltojen suurimpia kivihiilen tuottajia. Ennen vuotta 1920 kivihiili oli sen tärkein luonnonvara, mutta maakaasu ja raakaöljy ovat menneet sen ohi. Osavaltion lounaisosassa on huomattavat öljyliuskevarat. Propaania tuottava Ferreligas on suurin työllistäjä, sillä on toimipisteet Big Pineyssä ja Jacksonissa.


title: Wyoming

text: Noin kolmannes Yhdysvalloista löydetystä uraanista on Wyomingin alueella. Wind Riverin alueelta on löydetty hiukan kultaa ja jalokiviä, mutta niitä ei kaiveta merkittäviä määriä.


title: Wyoming

text: Wyomingissä on 29 lentoasemaa. Niistä yksikään ei ole Federal Aviation Administrationin pääasiallisiksi kansainvälisiksi lentoasemiksi määrittämien joukossa. Lentoasemista kahdeksalla oli kaupallista liikennettä vuonna 2015. Matkustajamäärältään suurin on Jackson Holen lentoasema, jolta lähti 313 000 matkustajaa.


title: Wyoming

text: Wyoming on Etelä-Dakotan lisäksi ainoa Manner-Yhdysvaltain osavaltio, jossa Amtrakin matkustajajunat eivät kulje. Osavaltion halki kulkee kuitenkin kaksi perinteikästä rautatietä. Union Pacific kulkee eteläosan poikki, ja 1890-luvulla rakennettu Burlington Railway sen pohjoisosassa. Nykyisin rautateiden tärkeintä rahtia on kivihiili.


title: Wyoming

text: Vuonna 2014 Wyomingissa oli asukkaita 584 153. Vuonna 2004 osavaltion keski-ikä oli 38,4 vuotta. Asukastiheydeltään Wyoming on Yhdysvaltojen toiseksi harvimmin asutettu osavaltio Alaskan jälkeen. Asukkaita on vain kaksi neliökilometriä kohden. Osavaltion suurimmat kaupungit ovat Cheyenne, Casper ja Laramie. Niistä kaikissa asuu kuitenkin alle 100 000 asukasta.


title: Wyoming

text: Vuoden 2002 tietojen mukaan suuri valtaosa Wyomingin väestöstä oli taustaltaan valkoisia. He muodostivat noin 95 prosenttia osavaltion väestöstä. Valkoiset ovat pääosin taustaltaan saksalaisia, englantilaisia ja irlantilaisia. Eurooppalaisten lisäksi osavaltiossa asuu intiaaneja, aasialaisia ja mustia. Vuoden 2000 tietojen mukaan Wyomingissa asui 11 113 intiaania. Suurin heimo on arapahot. Aasialaisia oli saman vuoden tietojen mukaan 2 771 ja mustia 3 722.


title: Wyoming

text: Vuonna 2000 suurimmat uskontokunnat olivat kannattajien lukumäärän perusteella Katolinen kirkko (80 421), Myöhempien Aikojen Pyhien Jeesuksen Kristuksen kirkko (47 129) ja Eteläinen baptistikonventio (17 101).


title: Wyoming

text: Wyomingin suurimmat kaupungit asukasluvun mukaan. Luvut perustuvat vuoden 2010 väestönlaskentaan.


title: Wyoming

text: Perinteinen villin lännen elämä on tärkeä osa Wyomingin kulttuuriperintöä. Siellä järjestetään vuosittain useita rodeoita ja maalaismarkkinoita. Maailman suurin rodeotapahtuma on Cheyennessä rajaseutupäivien yhteydessä. Niitä on järjestetty vuodesta 1897.


title: Wyoming

text: Wyomingin yliopisto on osavaltion näkyvin urheilukeskittymä, ja sen urheilujoukkueita kutsutaan lempinimellä Wyoming Cowboys. Yliopiston lajivalikoimaan kuuluvat amerikkalainen jalkapallo, koripallo, uinti, uimahypyt, jalkapallo, golf, paini, tennis, lentopallo ja yleisurheilu. Baseballissa Wyomingia edustaa Casper Ghosts, joka pelaa minor league baseball -sarjaa.


title: Näkymätön vaaleanpunainen yksisarvinen

text: Näkymätön vaaleanpunainen yksisarvinen (, IPU) on jumalauskoisia uskontoja vastaan suunnattu satiiri internetissä. Se sai alkunsa Usenetistä 1990-luvun alkupuolella.


title: Näkymätön vaaleanpunainen yksisarvinen

text: Vaaleanpunainen näkymätön yksisarvinen on Usenetissä ”todistettu” perinteisiä jumalatodistuksia parodioiden olevaksi seuraavalla tavalla:


title: Näkymätön vaaleanpunainen yksisarvinen

text: Tällä tavoin todistelevat myöntävät, ettei esitetty perustelu Näkymättömän vaaleanpunaisen yksisarvisen olemassaololle ole todellisuudessa loogisesti aukoton. Heidän tarkoituksenaan on pikemminkin osoittaa parodian avulla, että usko yksisarvisen olemassaoloon olisi yhtä järkevää tai järjetöntä kuin uskominen perinteisiinkin jumaliin.


title: ERS

text: ERS ("European Remote Sensing Satellite") on kaksi Euroopan avaruusjärjestön (ESA) toteuttamaa kaukokartoitussatelliittia. Niiden toteutusperiaatteet on lainattu Ranskan SPOT-kaukokartoitussatelliittiohjelmasta. Satelliittien tarkoituksena on merien (mm. aallot, veden syvyys), napajäiden, maaekologian, geologian, metsien, ilmakehän tutkimus.


title: ERS

text: ERS-1 laukaistiin heinäkuussa 1991. Se kiertää 780 km:n korkeudella 98,52 asteen inklinaatiolla ja käyttää kierrokseen aikaa 100 minuuttia. ERS 1:n toiminta päättyi marraskuussa 2000.


title: ERS

text: Satelliitissa on instrumentteina


title: ERS

text: ERS-2 laukaistiin huhtikuussa 1995. Se kiertää samalla radalla kuin ERS-1. Satelliitin instrumentit ovat samat kuin ERS-1:ssä. Uusia instrumentteja ovat GOME (Global Ozone Monitoring Experiment) on optisen alueen spektrometri jonka aallonpituusalue on 0,24-0,79 µm. GOME:lla havainnoidaan Maan ilmakehästä ja pinnalta heijastunutta ja sironnutta UV-säteilyä. Havaintojen perusteella voidaan määrittää otsonin määrä.


title: ERS

text: ERS-2 komennettiin pois käytöstä 5. syyskuuta 2011.


title: IBM PC

text: IBM Personal Computer oli IBM-yhtiön vuonna 1981 julkaisema mikrotietokone ja tuotesarja. Aluksi ammattikäyttöön vakiintunut standardi muodostui johtavaksi kotitietokoneeksi 1990-luvun alussa osin siitä syystä, että muut yritykset pystyivät valmistamaan laillisia IBM PC -yhteensopivia koneita. Useimmat nykyisin koti- ja ammattikäyttöön myytävät tietokoneet ovat IBM PC -arkkitehtuurin kanssa yhä täysin tai lähes yhteensopivia laitteisto- ja ohjelmistotasolla. IBM PC yhteensopivista tietokoneista käytetään usein vain nimitystä PC.


title: IBM PC

text: 1970-luvun alussa pieniä, mikroprosessoripohjaisia mikrotietokoneita myytiin rakennussarjoina harrastelijoille. Vuonna 1975 IBM julkaisi IBM 5100 -mallin, joka on mahdollisesti ensimmäinen kannettava tietokone. Vuonna 1977 markkinoille tulivat sarjavalmisteiset henkilökohtaiset tietokoneet Commodore PET, Apple II ja TRS-80. Apple oli kolmikon kallein osoittautuen kuitenkin pitkäikäisimmäksi. TRS-80 oli halvin ja menestyi parhaiten. Tuolloin maailman suurin tietokonevalmistaja IBM seurasi näiden tietokoneiden sekä vuonna 1978 julkaistun Atari 400/800 -mallin menestystä ja päätti lähteä mukaan kilpailuun.


title: IBM PC

text: Koodinimellä "Project Chess" käynnistetty kehitystyö sai suurimman prioriteetin IBM:n muihin kehitysprojekteihin nähden. Projektin vetäjä Don Estridge (1937–1985) halusi tuotteen markkinoille mahdollisimman nopeasti. Tämän vuoksi valittiin sopivia komponentteja IBM:n ja muiden valmistajien olemassa olevista laitteista. Merkittävimmät päätökset oli valita Intelin 8088 -mikroprosessori ja Microsoftin DOS 1.0 -käyttöjärjestelmä sen sijaan, että ne olisi kehitetty itse. Laite julkistettiin elokuussa 1981 ja sen hinta silloin oli 1565 yhdysvaltojen dollaria. IBM PC:n menestys teki Bill Gatesin (s. 1955) MS-DOS -käyttöjärjestelmästä johtavan järjestelmän maailmassa. Vuonna 1984 IBM teki PC-liiketoiminnalla 4 miljardin dollarin liikevaihdon, kaksi kertaa enemmän kuin Apple ja enemmän kuin Apple, Commodore, HP ja Sperry yhteensä ja koko IBM:n liikevaihdosta 6%.


title: IBM PC

text: Ensimmäistä IBM PC:tä markkinoitiin aluksi niin koteihin kuin työpaikoille, mutta pian huomattiin, että malli tuntui kotikäyttäjästä kalliilta ja IBM PC -koneet menestyivätkin paremmin toimistoissa. IBM PC:n merkitys oli siinä, että IBM suurena yrityksenä toi uskottavuutta mikrotietokoneiden kehityssuuntaan ja teki niistä myös monien yritysten silmissä varteenotettavia vaihtoehtoja keskuskonepohjaisille ratkaisuille. IBM PC -sarja ja sen kanssa yhteensopivat koneet olivatkin 1980-luvulla suosittuja nimenomaan ammatillisessa käytössä. Toimistotyössä PC tuotti suuria muutoksia, kun konekirjoittajat ja sihteerit korvattiin ATK-tallentajilla ja johtajat joutuivat itse kirjoittamaan omat kirjeensä ja raporttinsa.


title: IBM PC

text: 1980-luvulla mikrotietokonemarkkinoilla oli jopa satoja erilaisia keskenään yhteensopimattomia laitteita. IBM PC:t ja muut alustan kanssa yhteensopivat tietokoneet valloittivat lopulta maailman nousten hallitsevaksi standardiksi. Tämä kehitys johtui osaksi siitä, että IBM ei saanut pidettyä monen eri valmistajan osista kootun laitteensa tekijänoikeuksia itsellään, vaan muut firmat oppivat valmistamaan laillisia IBM PC -yhteensopivia "kloonikoneita". Ensimmäinen klooni, Compaq Portable tuli myyntiin jo vuoden kuluttua. Japanilainen Toshiba toi markkinoille vuonna 1985 ensimmäisen PC-yhteensopivan sarjavalmisteisen Laptop-mallisen kannettavan tietokoneen Toshiba T1100n. Vuonna 1986 Compaqin "Deskpro 386" -tietokone vei IBM:ltä teknisen johtoaseman, ollen ensimmäinen 386-prosessorilla varustettu PC. Muutamassa vuodessa muut tietokonearkkitehtuurit ja -käyttöjärjestelmät joutuivat PC-/MS-DOS -koneiden vyöryn alle. Parhaiten selvisi Apple, joka oli julkistanut ensimmäisen kaupallisesti menestyneen graafisella käyttöliittymällä varustetun Macintosh-koneen vuonna 1984 ja luonut tämän ympärille hyötyohjelma-kirjaston, joka turvasi sille pienen, mutta pysyvän osuuden 1990-luvun tietokonemarkkinoilla. Länsimaissa jäljelle jääneistä kilpailijoista Commodore että Atari tekivät 1980-luvun lopussa omien tuotteittensa kanssa rinnan myös PC-klooneja ja molemmat julkaisivat viimeiset omat tietokonemallinsa (Amiga 1200 & 4000, Atari Falcon) vuonna 1992.


title: IBM PC

text: Kun IBM PC -yhteensopivat koneet alkoivat 1980-luvun lopussa yleistyä yhä suuremmissa määrin koteihin, olivat niiden valtteina tiedon tallennuksessa kätevät kiintolevyt (joita kotikoneissa ei 1980-luvulla yleensä ollut), korkea laskentateho, sekä hyötyohjelmien hyvä saatavuus. Teknisesti merkittävä viihdealusta IBM PC -yhteensopivista tietokoneista tuli vasta 1990-luvulla, jolloin pelit alkoivat tukea VGA-grafiikkaa sekä äänikortteja (VGA-näytönohjain ja Adlib-äänikortti olivat tosin saatavilla jo 1987, mutta niiden käyttö ja hyödyntäminen yleistyivät vasta myöhemmin). 1990-luvun alussa PC:stä tuli kuitenkin varsin nopeasti johtava ja vuosikymmenen puolivälistä eteenpäin lähes ainoa kotona pelaamiseen käytetty tietokone-standardi, eivätkä tämän alan potentiaaliset kilpailijat (lännessä Commodore ja Atari, Japanissa Fujitsu, NEC ja Panasonic) saaneet tuotua markkinoille varteenotettavaa haastajaa. Applen Macintoshit eivät myöskään koskaan muodostuneet suosituiksi pelaamiseen keskittyvien kuluttajien parissa. PC-koneiden voittokulkua johtavaksi kotimikroksi ei estänyt se, että ajanmukaiset PC-koneet olivat noin kaksi kertaa kalliimpia kuin aiempien sukupolvien 8- ja 16-bittiset kotitietokoneet olivat olleet.


title: IBM PC

text: 1990-luvulla IBM yritti taistella Microsoft Windowsia vastaan OS/2-käyttöjärjestelmällään. Osin tarkoitus oli näin kompensoida IBM:n menetystä, jonka PC-standardin karkaaminen sen käsistä oli aiheuttanut. OS/2:n käyttäjäkunta jäi kuitenkin marginaaliseksi, kun DOS ja Windows olivat jo ehtineet vakiinnuttaa asemansa. 1990-luvulla IBM oli silti yhä johtavien PC-valmistajien joukossa PS/2 ja PS/1 sekä Aptiva -malleillaan. Vielä 2000-luvulla se valmisti erityisen laadukkaina pidettyjä kannettavia Thinkpad-tietokoneita, mutta luopui niistäkin ja Thinkpadit siirtyivät Lenovo-yhtiölle vuonna 2005.


title: IBM PC

text: 1990-luvun puolivälistä alkaen käytännössä vain Apple Macintosh (jonka senkin laitteisto tosin perustuu nykyään IBM PC -arkkitehtuuriin) on jäänyt eloon merkittäväksi kaupalliseksi kilpailijaksi IBM PC -alustalle pöytätietokoneissa. Tästä dominoivasta standardista käytetään toisinaan nimitystä Wintel, joka tulee siitä, että IBM:n pudottua PC-alustan kehityksen kärjestä pois prosessorivalmistaja Intel nousi hallitsevaan asemaan alustan laitteiston eteenpäin työntäjänä ja Microsoft taas säilytti roolinsa alustan johtavana ohjelmistokehittäjänä Microsoft Windows -ympäristön ollessa alustalla lähes monopolimaisessa asemassa. Wintelin tai IBM PC:n merkitys tietokoneiden maailmassa on kuitenkin alkanut hieman vähentyä 2010-luvulla, kun tietokoneen käyttö on osittain siirtynyt perinteisistä kotitietokoneista kohti älypuhelimia, taulutietokoneita ja älytelevisiota.


title: IBM PC

text: Alkuperäinen IBM PC -malli, joka julkistettiin vuonna 1981. Kone menestyi kotitietokonemarkkinoiden sijaan ammattikäytössä, mutta kotitietokonetaustasta kertovat muun muassa ROM-muistina varusohjelmistona oleva BASIC-tulkki ja kasettiaseman käyttäminen perustallennusvälineenä. Näytönohjaimena oli joko yksivärinen MDA tai värillinen CGA, joka pystyi käyttämään näyttölaitteena myös tavallista televisiota. Muistia oli myytävissä malleissa valmiina joko 16 tai 64 kilotavua, ja sitä saattoi laajentaa 256 kilotavuun asti. Koneessa oli kaikkiaan viisi ISA-laajennuskorttipaikkaa ja suorittimena oli Intel 8088, joka toimi 4,77 MHz taajuudella. Kiintolevyä koneessa ei ollut, vaan ohjelmien ja tiedostojen oli mahduttava 5,25" tuuman levykkeille, joilla oli kapasiteettia 160 tai 360 kilotavua. Kiintolevy tuli vasta vuoden 1983 malliin. IBM PC:n näppäimistöstäkin tuli standardi.


title: IBM PC

text: IBM PC:n menestykseen vaikutti suuresti Lotus 1-2-3 -ohjelmisto, joka oli PC:n suuria määriä myyvä tuote, niin kutsuttu killer application.


title: IBM PC

text: Vuonna 1983 julkaistiin paranneltu IBM PC -tyyppi (eXtended Technology), joka tarkoitettiin nimenomaan ammattikäyttöön. Koneessa oli vakiona levykeasema ja 10 megatavun kiintolevy, ja muistin saattoi myöhemmissä malleissa laajentaa aina 640 kilotavuun asti. Näytönohjainvaihtoehtona oli CGA:n (Color Graphics Adapter) lisäksi MDA (Monochrome Display Adapter), joka kykeni näyttämään vain yksiväristä tekstiä, mutta käytti siihen silmälle miellyttävämpää erottelutarkkuutta.


title: IBM PC

text: CGA:n ja MDA:n kanssa kilpaili myös "Hercules"-yhtiön HGC-näytönohjain (Hercules Graphics Card), joka tarjosi MDA-yhteensopivan tekstitilan lisäksi myös tarkan yksivärisen grafiikkatilan. Se ei kuitenkaan ollut yhteensopiva CGA:n grafiikkatilojen kanssa, mistä syystä pelkkää CGA:ta tukevien ohjelmistojen kanssa piti käyttää ohjelmallista emulaattoria.


title: IBM PC

text: IBM havitteli kotitietokonemarkkinoita itselleen vuonna 1983 julkaistulla PCjr:llä. Se sisälsi vakiomallissa pelimoduuliportin, 64 kilotavua muistia sekä hieman parannellut grafiikka- ja ääniominaisuudet. Kone oli kuitenkin edelleen kalliimpi kuin esimerkiksi paremmilla grafiikka- ja ääniominaisuuksilla varustettu Commodore 64 eikä siksi menestynyt.


title: IBM PC

text: Tietokonemallin myyntiä yritettiin vauhdittaa myös varta vasten sille tehdyillä peleillä, kuten Sierra-yhtiön uudenlaisella graafisella seikkailupelillä King’s Questilla. Pelit eivät kuitenkaan pelastaneet tietokonetta, vaikka esimerkiksi Sierran seikkailupelisarjasta tuli myöhemmin hyvin suosittu etenkin PC-kloonien yleistyessä kotikäytössä 1980-luvun lopun ja 1990-luvun alun aikana.


title: IBM PC

text: Tunnettu PCjr-klooni oli Tandy 1000.


title: IBM PC

text: AT () oli vuonna 1984 julkistettu XT:n seuraaja. Se käytti suorittimenaan Intel 80286:ta ja siihen kuului 20 megatavun kiintolevy. ISA-korttipaikat oli laajennettu 16-bittisiksi. AT:n yhteydessä julkistettiin myös 16-väriseen tarkkuusgrafiikkaan kykenevä EGA-näytönohjain.


title: IBM PC

text: AT muistetaan nykyään etenkin kloonikoneissa pitkäaikaiseksi standardiksi muodostuneesta emolevy- ja kotelotyypistä, jota alkoi vähitellen syrjäyttää vasta Intelin vuonna 1995 julkistama "ATX".


title: IBM PC

text: 8088-suorittimesta periytyvä taaksepäinyhteensopivuuden taakka alkoi painaa jo AT-aikoina. 80286-suoritin oli 8088-yhteensopiva mutta tuki myös muistinsuojausta ja 16 megatavun muistiavaruutta siinä missä 8088:n muistiavaruus oli rajoittunut yhteen megatavuun. DOS-käyttöjärjestelmät olivat kuitenkin rakentuneet pitkälti 8088:n muistinkäsittelyn varaan, mistä syystä tavanomaista 640 kilotavun "perusmuistia" laajemman muistin käyttämiseksi 8088-yhteensopivuustilasta käsin tarvittiin erityisiä teknisiä ratkaisuja.


title: IBM PC

text: Personal System /2 (IBM PS/2) oli vuonna 1987 aloitettu sarja, joka käytti pääasiassa 80286- ja 80386-suorittimia. PS/2-sarjassa tehtyjä uudistuksia olivat muun muassa "MCA"-väylä, 3,5 tuuman levykeasema, MCGA- ja VGA-näytönohjaimet sekä uudenlaiset näppäimistö- ja hiiriliitännät. PS/2 epäonnistui taloudellisesti muun muassa siksi, että se rikkoi AT:n aikana kloonikoneiden teollisuusstandardeiksi muodostuneita teknologioita.


title: IBM PC

text: Vuonna 1990 julkistettu PS/1 oli IBM:n yritys kilpailla kotikoneina yleistyvien PC-kloonien kanssa. PS/1:t olivat käytännössä edullisempia ja riisuttuja kotikäyttöön tarkoitettuja PS/2-malleja.


title: IBM PC

text: 1990-luvun puolivälissä PS/1-sarjan seuraajaksi julkaistiin IBM Aptiva, jota myytiin vielä vuoden 2000 alussa.


title: IBM PC

text: Ensimmäinen IBM PC:n ajama käyttöjärjestelmä oli Microsoftin IBM:lle myymä ja IBM:n suureksi osaksi uudelleenkirjoittama PC-DOS. Microsoft jatkoi oman käyttöjärjestelmänsä myyntiä kloonivalmistajille MS-DOS-nimellä. DOS-järjestelmät säilyttivät suosionsa sitkeästi 2000-luvulle saakka yhdessä Windows-käyttöliittymän kanssa.


title: IBM PC

text: Apple Macintoshin ilmestymisen myötä myös PC-maailmassa tuli tarve graafisille käyttöliittymille. Nämä olivat yleensä DOS-ohjelmia, jotka tarjosivat sovellusohjelmilleen esimerkiksi yhtenäisen grafiikkakirjaston sekä näytönohjain- ja tulostinajurit. Jotkut tarjosivat jopa käyttöjärjestelmämäisiä toimintoja kuten paremman muistinhallinnan ja moniajon. Suosittuja tällaisia ohjelmia olivat Microsoftin Windows, Digital Researchin "GEM" sekä Berkeley Softworksin "GEOS".


title: IBM PC

text: Microsoft ja IBM alkoivat kehittää vuonna 1985 uutta käyttöjärjestelmää, jonka oli tarkoitus paikata DOSin puutteita ja tarjota tuki 286-suorittimen paremmalle muistinhallinnalle ja moniajolle. Vuonna 1987 julkistettu OS/2 oli alkujaan käyttöliittymältään vain tekstipohjainen, vaikka tarjosikin grafiikan piirtämistä varten oman rajapintansa. OS/2:n MS-DOS-yhteensopivuus oli kuitenkin huono, eikä se siksi menestynyt odotetulla tavalla.


title: IBM PC

text: Vuonna 1990 IBM:n ja Microsoftin yhteistyö päättyi, ja yhtiöt jatkoivat käyttöjärjestelmän kehittämistä kumpikin omilla tahoillaan. Microsoft uudelleennimesi kehittämänsä "OS/2 3.0":n tällöin "Windows NT":ksi.


title: IBM PC

text: OS/2:sta ja Windowsista tuli 1990-luvulla kilpailevia järjestelmiä. Kumpikin tarjosi graafisen käyttöliittymän sekä parannetun yhteensopivuuden DOS-ohjelmien kanssa. OS/2 tuki myös Windows 3.1 -ohjelmia, mutta OS/2-ohjelmat eivät toimineet Windowsissa. Windows kuitenkin voitti kilpailun johtuen muun muassa avoimemmasta suhtautumisesta ohjelmistokehittäjiä kohtaan.


title: IBM PC

text: Windows NT:n ensimmäinen versio 3.1 julkistettiin vuonna 1993. Nykyiset Windows-käyttöjärjestelmät (kuten 2000, XP, Vista ja 7) ovat NT-pohjaisia, toisin kuin MS-DOS-pohjaisten Windowsien sarja (95, 98 ja Me), joiden käyttö jatkui niiden rinnalla hyvin pitkään.


title: IBM PC

text: Jo alkuperäistä IBM PC:tä yritettiin myydä myös vaatimattomana Unix-työasemakoneena. Ensimmäinen IBM PC:n ajama Unix-järjestelmä oli Microsoftin kehittämä Xenix, jonka kehittämistä jatkoi myöhemmin Santa Cruz Operation -yhtiö nimellä "SCO-Unix".


title: IBM PC

text: IBM PC -alustalle tarkoitettuja Unixeja käytettiin pitkään vain muutamilla erityisaloilla. Unix-järjestelmät nousivat kuitenkin 1990-luvulla myös tavallisten käyttäjien ja tietokoneharrastajien suosioon ilmaisten sekä vapaiden Unixin kaltaisten käyttöjärjestelmien kuten Linuxin ja FreeBSD:n myötä.


title: Kevätuhri

text: Kevätuhri (; ) on venäläisen Igor Stravinskyn säveltämä baletti. Stravinsky sävelsi teoksen Sergei Djagilevin "Ballets russes" -seurueelle, ja sen alkuperäisen koreografian teki Vatslav Nižinski. Teos edustaa primitivismiä, ja sitä pidetään modernismin läpimurtona taidemusiikissa. "Kevätuhri" esitettiin ensimmäisen kerran 29. toukokuuta 1913 Pariisin Théâtre des Champs-Élysées’ssä. Skandaalimainen ensi-ilta, jossa teoksen modernistisuudesta järkyttynyt yleisö häiritsi esitystä, on jäänyt musiikin historiaan.


title: Kevätuhri

text: Baletin virallinen nimi on kokonaisuudessaan "Le Sacre du printemps: tableaux de la Russie païenne en deux partie" ("Kevätuhri: kuvia pakanalliselta Venäjältä kahdessa osassa"). Venäjänkielinen nimi "Vesna svjaštšennaja" tarkoittaa sananmukaisesti ”pyhää kevättä”.


title: Kevätuhri

text: Baletti kuvaa näkyä muinaiselta pakanalliselta Venäjältä, jossa pienen yhteisön asukkaat suorittavat kevään tuloon liittyviä rituaalisia menoja. Baletin ensimmäinen osa kuvaa erilaisia riittejä. Toisessa osassa uhriksi valittua tyttöä valmistellaan eri tavoin, kunnes hän lopuksi joutuu tanssimaan itsensä kuoliaaksi. Uhria lukuun ottamatta "Kevätuhrissa" ei ole varsinaisia päähenkilöitä, mutta vanha mies ja vanha nainen erottuvat muiden hahmojen yhtenäisesti pukeutuneista ja tanssivista ryhmistä.


title: Kevätuhri

text: Baletin kohtauksilla on seuraavat otsikot:


title: Kevätuhri

text: Ennen "Kevätuhria" Stravinsky oli tehnyt Djagilevin "Ballets russesille" kaksi menestysbalettia, "Tulilinnun" ja "Petruškan", jotka molemmat olivat ammentaneet venäläisestä kulttuurista. "Kevätuhri" sai alkunsa Djagilevin vuonna 1910 Stravinskylle esittämästä toimeksiannosta. Stravinsky kertoi myöhemmin useita erilaisia versioita siitä, mitä häneltä oli alkujaan tilattu, ja väitti "Kevätuhrin" syntyneen ”puhtaana” musiikkina ilman juonta tai tarinaa. Tosiasiassa Stravinsky suunnitteli jo ennen sävellystyöhön ryhtymistä baletin juonen yksityiskohtaisesti taiteilija ja arkeologi Nikolai Roerichin kanssa. Teos on omistettu Roerichille, joka myös suunnitteli ensi-illassa käytetyt puvut.


title: Kevätuhri

text: "Kevätuhrin" aihe ei valikoitunut tyhjästä, sillä kiinnostus pakanalliseen menneisyyteen oli 1900-luvun alun Venäjän kulttuuripiireissä suuri. Musiikkihistorioitsija Richard Taruskin on arvellut, että Stravinskyn innoittajina saattoivat toimia Sergei Gorodetskin esikoiskokoelmaan "Jar" (1907) sisältynyt ihmisuhria kuvaava runo, jolla on juonellisia yhtäläisyyksiä baletin kanssa, sekä mahdollisesti Aleksandr Serovin ooppera "Rogneda", jossa myös on uhrauskohtaus. Stravinsky sai ilmeisesti idean aiheeseen viimeistellessään "Tulilintua" keväällä 1910 ja suunnitteli baletin sisällön Roerichin kanssa samana kesänä. Juonta suunnitellessaan Roerich yhdisteli aineksia muinaisista kiovalaisista kronikoista, Aleksandr Afanasjevin julkaisemista slaavien perinteitä kuvanneista teoksista ja Herodotoksen kuvaamista skyyttien rituaaleista.


title: Kevätuhri

text: Stravinsky sävelsi "Kevätuhrin" musiikin syyskuun 1911 ja maaliskuun 1913 välisenä aikana. Ensi-ilta oli toukokuussa 1913 Pariisissa. Ranskankielisen nimen "Le sacre du printemps" keksi taidemaalari Léon Bakst. Kapellimestarina ensi-illassa oli Pierre Monteux.


title: Kevätuhri

text: Baletin kantaesitys oli skandaali, musiikin historian pahamaineisimpia ensi-iltoja. Yleisön äänekäs buuaus häiritsi esitystä, osa katsojista poistui teatterista kesken sen, ja kriitikot haukkuivat sen lyttyyn. Musiikin ohella nimenomaan Nižinskin koreografia herätti tunteita. Teoksen kannattajat ja vastustajat aloittivat lähes mellakan.


title: Kevätuhri

text: Koreografia oli niin vaikea, että Djagilev kutsui eurytmiikkaa opiskelleen Marie Rambertin Nižinskin apulaiseksi auttamaan tanssijoita selviämään rytmeistä. Eräs tanssijoista kuvaili, että hypyt täräyttivät kaikkia sisäelimiä. Nižinskin koreagrafiaa esitettiin seitsemän kertaa ennen kuin se korvattiin Léonide Massinen laatimalla koreografialla.


title: Kevätuhri

text: Mieleenpainuvia "Kevätuhrissa" ovat lukuisat riitasoinnut ja barbaarisiksi luonnehditut rytmit. Teoksessa rytmi on tärkeämpi kuin melodia ja lyömäsoittimet ovat hallitsevassa asemassa.


title: Kevätuhri

text: Taruskinin mukaan Stravinsky lainasi "Kevätuhrin" musiikkiin ainakin yhdeksässä kohdassa venäläisiä kansanlauluja, vaikka myöhemmin kiistikin tämän. Stravinsky on muunnellut kansanlauluista lainattuja melodioita hyvin radikaalisti, joten ne pystyy usein jäljittämään vain hänen työmuistiinpanoistaan eikä niitä välttämättä enää tunnista valmiista musiikista.


title: Kevätuhri

text: "Kevätuhrista" on tullut 1900-luvun musiikin keskeisiä orkesteriteoksia, ja se kuuluu suurten orkesterien kantaohjelmistoon, mutta sitä esitetään myös tanssiteoksena eri koreografien tulkitsemana. Teoksesta on tehty yli sata koreografiaa.


title: Kevätuhri

text: Nižinskin alkuperäinen koreografia jäi unohduksiin. Vasta vuonna 1987 yhdysvaltalainen Joffrey-baletti ennallisti sen muistiinpanojen ja aikalaishavaintojen pohjalta.


title: Kevätuhri

text: Stravinsky laati "Kevätuhrin" musiikista vuonna 1947 uuden sovituksen, joka oli tarkoitettu esitettäväksi konserttikappaleena ilman tanssijoita. Tätä versiota on myöhemmin yleisimmin esitetty.


title: Stevie Ray Vaughan

text: Stephen "Stevie" Ray Vaughan, (s. 3. lokakuuta 1954 Dallas, Texas – 27. elokuuta 1990 East Troy, Wisconsin) oli yhdysvaltalainen blues-rock-kitaristi ja laulaja. Vaughan teki läpimurron vuoden 1983 ensilevyllään ja on varsinkin kuolemansa jälkeen saanut mainetta yhtenä kaikkien aikojen merkittävimmistä kitaristeista.


title: Stevie Ray Vaughan

text: Stevie Ray Vaughan aloitti kitaransoiton 11-vuotiaana. Harjoittelukaverinaan hänellä oli isoveli Jimmie Vaughan, josta tuli niin ikään tunnettu R&B-kitaristi ja laulaja. Veljekset kasvoivat Texasissa ja soittivat paikallisissa yhtyeissä. Stevie Vaughan jätti koulun kesken 17-vuotiaana keskittyäkseen soittamiseen.


title: Stevie Ray Vaughan

text: Vaughanin ensimmäinen oma yhtyeensä oli Cobras, joka oli koossa 1970-luvun puolivälissä. Seuraavaksi hän perusti yhtyeen nimeltä Triple Threat, johon kuului jo rumpali Chris Layton, jonka kanssa Vaughan jatkoi yhteistyötä myöhemmillä levyillään. Kun yhtyeen laulusolisti erosi vuonna 1978, yhtyeen nimeksi vaihtui "Double Trouble". Ryhmän basistiksi vakiintui lopulta Johnny Winterinkin kanssa soittanut Tommy Shannon, ja Vaughan itse otti laulajan tehtävät hoidettavakseen. Yhtyeestä tuli pian Texasin suosituimpia, vaikkei se ollut vielä levyttänyt mitään. Vaughan pääsi vuonna 1982 mukaan David Bowien levylle "Let's Dance". Hän kuitenkin jätti yhteistyön Bowien kanssa tämän levytyksen jälkeen keskittyäkseen soolouraansa.


title: Stevie Ray Vaughan

text: Ensimmäinen soololevy, "Texas Flood", ilmestyi vuonna 1983. Melkein kolmekymmenvuotias Vaughan oli tässä vaiheessa jo kypsynyt artistina, ja ensilevy nosti hänet heti suureen maineeseen. Levyn materiaali koostui enimmäkseen bluesista ja blues-rockista, mutta mukana oli laajemmin rock-perinteestä ammentavia kappaleita, kuten levyn avaava Vaughanin oma rock and roll -kappale, "Love Struck Baby". Levyn nimikappale on sovitus vanhasta blues-kappaleesta, ja siinä tulee esiin Vaughanin persoonallinen, joskin hyvin vahvasti Albert Kingiltä vaikutteita saanut blues-soittotyyli. Vaughanin vahva kitarasoundi liittyy osaksi hänen käyttämiinsä hyvin paksuihin kieliin.


title: Stevie Ray Vaughan

text: Maininnan arvoinen raita ensilevyltä on myös "Rude Mood", joka on yksi levyn kolmesta instrumentaalikappaleesta. Tässä tempoltaan erittäin nopeassa kappaleessa Vaughan pääsi näyttämään teknistä osaamistaan, joka oli muihin blues-rock -kitaristeihin verrattuna aivan omalla tasollaan. Bluesmaisessa musiikissa soiton nopeutena näkyvä tekninen taituruus ei auta kovin pitkälle, mutta Vaughan osoitti, että pitkälle vietyä teknistä osaamista on mahdollista soveltaa myös blues-rockin piirissä.


title: Stevie Ray Vaughan

text: Vanhoista blues-artisteista Vaughanin ensilevylle saivat coverinsa Howlin' Wolf sekä Buddy Guy, joiden kappaleita Vaughan esitti myös myöhemmillä levyillään. Levyn toinen raita on Vaughanin tunnetuimpiin kuuluva, "Pride and Joy", joka julkaistiin singlenä. Muiden ansioidensa ohella voidaan nähdä, että Vaughanin ensilevy oli voittamassa bluesille taas selvästi edellisvuosia enemmän yleisöä 1970-luvun taantuman jälkeen.


title: Stevie Ray Vaughan

text: Toinen levy, "Couldn't Stand the Weather", ilmestyi vuotta myöhemmin. Albumi ei saanut yhtä varauksetonta kiitosta kuin ensilevy. Vaughanin omaa aineistoa oli mukana varsin vähän. Näistä merkittävimmät ovat levyn avaava instrumentaalikappale "Scuttle Buttin'" sekä levyn nimikappale, joka on suoraviivainen rock-kappale. Levyllä on myös cover-versio Jimi Hendrixin tunnetuimpiin kuuluvasta kappaleesta "Voodoo Child (Slight Return)", sekä Guitar Slimin tunnetuin kappale, "Things that I Used to Do". Levyn päättää Vaughanin säveltämä instrumentaalikappale, jossa hänen ilmaisunsa laajentuu yllättäen perinteisen jazzin puolelle.


title: Stevie Ray Vaughan

text: Kolmannella levyllä, "Soul to Soul" (1985), Double Troubleen liittyy mukaan kosketinsoittaja Reese Wynans (yhtyeen nimeä ei kuitenkaan vaihdettu takaisin Triple Threatiksi). Levylle on otettu mukaan nyt myös puhallinsoittimia, joilla soundia laajennetaan blues-rockista perinteisemmän rhythm and bluesin puolelle. Mukana on ensimmäistä kertaa säveltäjä Doyle Bramhall, jonka kanssa Vaughan jatkoi yhteistyötä myös myöhemmin.


title: Stevie Ray Vaughan

text: Vaughanin neljästä sooloalbumista "Soul to Soul" on saanut vähiten kehuja, vaikkei levyä pidetäkään epäonnistuneena. On epäilty, että tässä vaiheessa Vaughanin tuotannossa heijastuivat jo selvästi hänen alkoholi- ja huumeongelmansa. Ongelmista huolimatta vuonna 1986 ilmestyi live-albumi, "Live Alive", ja vuonna 1987 yhtye lähti vielä laajalle Amerikan kiertueelle. Tämä kiertue kuitenkin loppui ennen aikojaan Vaughanin tuuperruttua Lontoossa kesken keikan. Hän aloitti katkaisuhoidon Lontoossa ja jatkoi AA-kerhon ohjelmaa päättäväisesti seuraten Yhdysvalloissa. Yhtye piti vuoden ajan hiljaiseloa. Vaughan oli tottunut viettämään Austinissa rajua yöelämää, joten hän oleskeli nyt Dallasissa pitääkseen itsensä kurissa.


title: Stevie Ray Vaughan

text: Seuraava levy, "In Step", ilmestyi vuonna 1989. Nyt absolutistiksi ryhtynyt Vaughan onnistui tekemään levyn, jota pidetään yleisesti hänen parhaanaan heti ensilevyn jälkeen. Levy menestyi myös kaupallisesti edeltäjiään paremmin nousten albumilistalla sijalle 33, ja voitti Grammy-palkinnon sarjassa "Contemporary blues records". Musiikillisesti levyllä jatketaan varsin samoilla linjoilla kuin aiemminkin. Levy alkaa rock and roll -kappaleella, jonka jälkeen seuraa perus-rockia ja blues-klassikoita. Levyn lopussa on pitkä jazz-vaikutteinen raita.


title: Stevie Ray Vaughan

text: Wynans soitti edelleen koskettimissa ja puhallinsektio on mukana parilla raidalla. Levyllä on kolme Bramhallin kanssa sävellettyä Vaughanin omia elämänvaiheita heijastavaa rock-kappaletta, joista varsinkin "Tightrope" on noussut suosituksi. Ensilevyn tapaan Buddy Guyltä ja Howlin' Wolfilta on molemmilta mukana cover-kappale. Vaughan ei kuitenkaan Buddy Guyn kappaleessa "Leave my little Girl alone" innostu alkuperäisesityksen tavoin huutamaan äänijänteitään käheiksi, vaan tyytyy hillitympään tulkintaan.


title: Stevie Ray Vaughan

text: Vaughanin viimeiseksi jäänyt levy oli Vaughan Brothers -nimellä julkaistu rock-henkinen levy, "Family Style", jonka hän teki yhdessä isoveljensä Jimmien kanssa. Jimmie oli soittanut 1970-luvun lopulta alkaen Fabulous Thunderbirds -nimisessä blues-rock -yhtyeessä, jonka varhaiset levyt ovat myöhemmin kohonneet erittäin arvostetuiksi. Levy "Family Style" on tyyliltään Stevie Rayn aiempia levyjä kevyempää rockia. Molemmat veljeksistä vuorottelivat laulajan roolissa.


title: Stevie Ray Vaughan

text: Ennen levyn julkaisua Stevie Ray Vaughan kuitenkin menehtyi helikopterionnettomuudessa Wisconsinissa 27. elokuuta 1990 palatessaan konsertista, jossa hän oli veljineen esiintynyt Eric Claptonin ja Buddy Guyn kanssa. Jimmie Vaughanin kanssa tehty levy julkaistiin kohta Stevien kuoleman jälkeen. Myöhemmin Jimmie Vaughan kirjoitti kappaleen "Six Strings Down" veljensä muistoksi ja aloitti oman soolouransa.


title: Stevie Ray Vaughan

text: Vaughanin kuoleman jälkeisenä vuonna 1991 julkaistiin vielä aiempien albumeiden levytyssessioiden jäljiltä ylijääneistä kappaleista viides uutta levytysmateriaalia sisältänyt albumi, "The Sky is Crying". Se koostuu enimmäkseen vanhojen blues-klassikoiden ja erilaisten instrumentaalikappaleiden uusista sovituksista.


title: Luettelo LCD-matriiseista

text: Tämä on epätäydellinen luettelo nestekidenäyttötekniikkaan liittyvistä LCD-matriiseista.


title: Geneven sopimukset

text: Geneven sopimukset ovat joukko sodassa haavoittuneiden, sotavankien ja siviiliväestön kohtelua sääteleviä kansainvälisiä sopimuksia. Vuonna 1864 solmittiin Punaisen Ristin perustajan Henri Dunantin aloitteesta Genevessä sopimus, joka koski haavoittuneiden ja sairaiden sotilaiden huoltoa. Sitä on täydennetty ja laajennettu uusilla sopimuksilla vuosina 1906, 1929 ja 1949. Toisen maailmansodan jälkeen sopimukset koottiin neljäksi yleissopimukseksi.


title: Geneven sopimukset

text: Nykyisin voimassa olevat Geneven sopimukset ovat vuodelta 1949 ja niihin ovat sitoutuneet kaikki maailman valtiot. Geneven sopimukset sisältävät määräyksiä siitä, miten haavoittuneita kohdellaan niin maalla kuin merellä, mitkä ovat sotavankien oikeudet sekä määräyksiä siviiliväestön suojelusta sodan aikana. Vuonna 1977 allekirjoitettiin vielä kaksi ns. lisäpöytäkirjaa, jotka koskevat muun muassa väestönsuojelua ja valtioiden sisäisiä aseellisia konflikteja. Geneven sopimuksissa määritellään myös punaisen ristin, punaisen puolikuun ja punaisen kristallin tunnukset, jotka ovat kansainvälisiä suojamerkkejä.


title: Geneven sopimukset

text: Geneven sopimusten yleiset periaatteet ovat seuraavat:


title: Geneven sopimukset

text:
Seuraavat merkit on tunnustettu kansainvälisesti suojeltaviksi lääkintähuollon suojamerkeiksi Geneven sopimuksissa:
Geneven sopimuksien törkeä rikkominen määritellään sotarikokseksi (P1/85/5). Yksinkertaistettuna näitä ovat:
Suomi on hyväksynyt Geneven sopimukset (yhdellä varaumalla), ja ne löytyvät valtiosopimustietokannassa (FINLEX):


title: Geneven sopimukset

text: Geneven sopimukset - Suomen postilaitoksen vuonna 1964 julkaisemat merkit:


title: Battlefield 1942

text: Battlefield 1942 on Digital Illusions CE:n kehittämä ja EA Gamesin vuonna 2002 julkaisema ensimmäisen persoonan ammuntapeli.


title: Battlefield 1942

text: "Battlefield 1942" sijoittuu toiseen maailmansotaan. Pelin kenttinä toimivat laajat ja realistisesti mallinnetut toisen maailmansodan taistelukentät. Pelaaja voi käyttää erilaisia kulkuneuvoja, kuten panssarivaunuja, lentokoneita ja sukellusveneitä.


title: Battlefield 1942

text: Marraskuussa 2012 pelin kymmenvuotisjuhlan kunniaksi "Battlefield 1942" julkaistiin ilmaiseksi Originissa. Keväällä 2014 peli kuitenkin poistettiin palvelusta. Pelin viralliset serverit suljettiin 30. kesäkuuta 2014.


title: Battlefield 1942

text:
"Battlefield 1942" kehitettiin Digital Illusions CE:n ostaman Refraction Gamesin "Codename Eagle" -nimisen ensimmäisen persoonan ammuntapelin pohjalta. "Codename Eaglessa" käytetty arcademainen Refractor 1 -pelimoottori päivitettiin entistä nykyaikaisemmaksi ja realistisemmaksi.
Aspyr Media julkaisi "Battlefield 1942":n Mac OS X -käyttöjärjestelmälle vuoden 2004 kesällä.


title: Battlefield 1942

text: Pelin virallinen verkkopelaaminen loppui 30. kesäkuuta 2014.


title: Battlefield 1942

text: "Battlefield 1942":n kehittäjät julkaisivat pelille lisälevyt "The Road to Rome" ja "Secret Weapons of WWII". Molemmat sisältävät muun muassa uusia pelimoodeja. "Deluxe Edition" sisältää "The Road to Rome" -lisäosan.


title: Battlefield 1942

text: "Battlefield 1942: The Road to Rome" julkaistiin 2. tammikuuta 2003. Lisälevy sisältää Italian maihinnousun taisteluja.


title: Battlefield 1942

text: "Battlefield 1942: Secret Weapons of WWII" julkaistiin 4. syyskuuta 2003. Lisälevy esittelee erikoisia aseita, joita liittoutuneet ja akselivallat kehittelivät toisen maailmansodan aikana.


title: Battlefield 1942

text: "Battlefield 1942":lle on ilmestynyt paljon modifikaatioita. Modeista tunnetuimpia on "Desert Combat", joka sijoittuu Persianlahden sotaan. "Desert Combatissa" pelaaja voi pelata Yhdysvaltojen ja Irakin joukkojen puolella.


title: Battlefield 1942

text: Muita modeja ovat esimerkiksi suomalaisten toisen maailmansodan taisteluihin sijoittuva "FinnWars", "Battlefield 1942":n toista maailmansotaa laajentava "Forgotten Hope" sekä "Star Wars" -aiheinen "Galactic Conquest".Battlefield 1942 oli DICE:n täydellinen läpimurto. Gamerankings on laskenut arvosteluiden keskiarvoksi 89 %, pohjautuen 46 arvosteluun. Gamespotin Scott Osborne antoi pelille 8.8/10, kutsuen peliä toisen maailmansodan sarjakuvaversioksi. IGN:n Steve Butts antoi pelille 9.3/10, ylistäen moninpeliä mutta yksinpeli antaa paljon toivomisen varaa. Peli voitti useita palkintoja kuten tietokonepelaamisen innovaatio, verkkopeli, vuoden tietokonepeli, vuoden peli ja Ruotsin vuosikymmenen peli.


title: Liberian historia

text: Tämä artikkeli käsittelee Liberian historiaa.


title: Liberian historia

text: Afrikkalaisten tarinoiden mukaan monien esi-isät olivat pygmejä, ja myös Liberian ensimmäiset asukkaat ovat saattaneet olla pienikokoisia. Heistä on säilynyt vain suullista perimätietoa. Seuraava alueelle saapunut väestöryhmä tuli ilmeisesti nykyisen Länsi-Sudanin alueelta 6000 eaa. Heidän jälkeläisistään tuli aikanaan maanviljelijöitä, jotka tekivät raudasta aseita ja keramiikasta astioita. Seuraavaan aaltoon kuuluivat krut, bassat, deit, mambat ja grebot. Viimeisinä saapuivat vait ja mandigot 1500-luvun vaiheilla.


title: Liberian historia

text: Portugalilaiset kävivät alueella 1461 ja kiinnittivät huomionsa alueella kasvavaan meleguettapippuriin. Alue tulikin tunnetuksi Pippurirannikon eli Meleguettarannikon nimellä ().. Vuonna 1663 britit perustivat sinne kauppa-asemia mutta hollantilaiset tuhosivat ne seuraavana vuonna. Sen jälkeen alueella ei ollut eurooppalaista asutusta ennen vapautettujen orjien tuloa alueelle.


title: Liberian historia

text: Liberia perustettiin vuonna 1822, kun amerikkalaiset hyväntekeväisyysseurat valitsivat Mesurado-niemen sopivaksi paikaksi vapautettujen orjien siirtokunnalle Afrikassa. Seuraavien viiden vuosikymmen aikana alueelle tuotiin enimmäkseen Yhdysvalloista noin 25 000 vapautettua orjaa. Valta siirtyi vähitellen valkoisilta mulateille ja lopulta kokonaan afroamerikkalaissyntyisille siirtolaisille 1870-luvulta alkaen. Paikalliset afrikkalaiset jäivät sivustakatsojiksi – paitsi jos onnistuivat assimiloitumaan valtakulttuuriin englannin kielen, kristinuskon ja kirjoitustaidon kautta.


title: Liberian historia

text: Liberia itsenäistyi vuonna 1847 ja säilyi Etiopian ohella ainoana afrikkalaisena valtiona itsenäisenä myös siirtomaavaiheen yli. Liberia oli sekä Kansainliiton että Yhdistyneiden kansakuntien perustajajäsen. Yhteydet Yhdysvaltoihin säilyivät tiiviinä, mitä korostaa erityisesti kieli, maan lippu sekä vuoden 1847 perustuslaki. Taloudelliset siteet kasvoivat erityisesti 1920-luvulta lähtien, kun amerikkalainen kumiyhtiö Firestone perusti Liberian Harperiin maailman mittakaavassa suurimman kumiplantaasin. Liberian ja kansainvälisen yhteisön välit kuumenivat 1930-luvulla, kun maata syytettiin pakkotyöstä ja jopa orjakaupasta. Siirtomaavallat pyrkivät tekemään maasta protektoraatin.


title: Liberian historia

text: Toisen maailmansodan jälkeen Liberian elinkeinoelämä modernisoitiin nopeasti. Maan talous kasvoi kolmen vuosikymmenen ajan erittäin ripeästi, noin kuuden prosentin vuositasolla. Talouskasvun kehitysvaikutukset varsinkin sisämaassa jäivät kuitenkin pieniksi. Talouskasvu kuitenkin tuki harvainvaltaa, joka perustui vapautettujen orjien etuoikeutettuun asemaan. Kansainvälisessä politiikassa Liberian asema oli sen kokoon nähden erittäin vahva. Tämä näkyi niin YK:ssä kuin Afrikan maiden yhteistyöjärjestössä.


title: Liberian historia

text: Tyytymättömyys harvainvaltaan kasvoi 1970-luvun lopulla ja johti vallankaappaukseen 1980. Sotilasvalta ja sitä seurannut Samuel Doen diktatuuri johtivat Liberian kuitenkin ennalta aavistamattomaan taloudelliseen ja poliittiseen syöksykierteeseen ja lopulta sisällissotaan, josta toipuminen tulee kestämään vuosikymmeniä.


title: Liberian historia

text: Liberian ensimmäinen sisällissota käytiin vuosina 1989–1995 aluksi Liberian hallituksen ja kapinallisten välillä, myöhemmin kapinallisten kesken. Doe saatiin kiinni ja teloitettiin 9. syyskuuta 1990, mutta sota jatkui vielä vuoteen 1995.


title: Liberian historia

text: Sisällissota päättyi vuoden 1997 vaaleihin, joissa maan presidentiksi valittiin Charles Taylor. Taylorin vastustajat ryhmittyivät LURD-armeijaksi, mikä johti sisällissodan jatkumiseen jo pian Taylorin valinnan jälkeen. Vasta Taylorin vallasta luopuminen ja YK-joukkojen tulo maahan vuonna 2003 rauhoitti tilanteen. Maassa käynnistyi yksi YK:n historian suurimmista aseistariisuntaoperaatioista. Ellen Johnson-Sirleaf valittiin presidentiksi 8. marraskuuta 2005 pidetyissä vaaleissa. Hän on Afrikan ensimmäinen nainen, joka on valittu presidentiksi..


title: Liberian historia

text: Vuonna 2006 perustettiin totuuskomissio, jonka tehtävänä on tutkia ihmisoikeusten rikkomista vuosina 1979-2003.


title: Postal²

text: Postal² on Running with Scissorsin kehittämä ensimmäisen persoonan ammuntapeli. Peli julkaistiin alun perin vuonna 2003, ja se on julkaistu usealle alustalle. Peli on jatko-osa vuonna 1997 julkaistulle "Postal"-pelille. Pelille on julkaistu lisäosat "" ja "".


title: Postal²

text: "Postal²" perustuu Unreal Engine 2 -pelimoottoriin.


title: Postal²

text: Peli on saanut kiistanalaista mainetta tarkoituksellisesta väkivaltaisuudestaan. Pelin päähenkilö ”Postal Dude” asuu muutaman tuhannen asukkaan Paradisessa Arizonassa, ja hänen pitää tehdä joka päivä normaalilta kuulostavia tehtäviä, kuten käydä pankissa tai kaupassa hakemassa maitoa, tunnustaa syntinsä tai hakea Gary Colemanin nimikirjoitus ostoskeskuksesta. Tehtävät päättyvät miltei aina hyvin verisesti. Viikon kuluessa kaupunkiin tulee SWAT-joukkoja, ATF:n ja kansalliskaartin joukkoja hillitsemään murha-aaltoa. Perjantaina alkaa maailmanloppu ja taivaalta sataa kissoja.


title: Postal²

text: Pelin kehittäjien mukaan peli on ”vain niin väkivaltainen kuin itsekin olet” ja pelin voi läpäistä tappamatta ketään.


title: Postal²

text: Postal² oli toinen videopeli, joka kiellettiin Uudessa-Seelannissa (ensimmäinen oli "Manhunt").


title: Postal²

text: "Postal²: Apocalypse Weekend" on "Postal²"-pelin lisäosa. Se julkaistiin 12. toukokuuta 2005. Lisäosa lisää peliin uusia karttoja, aseita ja väkivalta-efektejä. Lisäksi se muuntaa osaa alkuperäistä materiaalia uudenlaiseksi. Uusia aseita ovat muun muassa viikate, leka ja bumerangi-machete.


title: Dave Murray

text: David Michael Murray (s. 23. joulukuuta 1956 Lontoo, Englanti) on brittiläinen muusikko ja lauluntekijä, joka tunnetaan metallimusiikkia esittävän Iron Maidenin kitaristina.


title: Dave Murray

text: Murray liittyi Iron Maideniin ensimmäisen kerran vuonna 1976. Hän riitaantui yhtyeen silloisen laulaja Dennis Wilcockin kanssa ja hänet erotettiin yhtyeestä. Hän liittyi tällä välin teini-ikäisenä tapaamansa Adrian Smithin perustamaan yhtyeeseen Urchin, kunnes hän palasi basisti Steve Harrisin pyynnöstä takaisin Iron Maideniin. Myös Smith liittyi yhtyeeseen vuonna 1980. Murray on Harrisin ohella ainoa Iron Maidenin jäsen, joka on esiintynyt kaikilla yhtyeen levytyksillä.


title: Dave Murray

text: Murrayn äidillä oli useita osa-aikaisia siivoustöitä, ja hänen isänsä sai työkyvyttömyyseläkettä jouduttuaan nuorena eläkkeelle sairauden takia. Lisäksi perheeseen kuului kaksi vanhempaa tytärtä Pauline ja Janet.


title: Dave Murray

text: Murrayn vanhemmat turhautuivat usein varattomuuteensa ja riitelivät keskenään paljon, minkä vuoksi David siskoineen joutui toisinaan paikallisen Pelastusarmeijan hoteisiin, missä he saattoivat viettää viikkokausia vanhempien selvitellessä riitojaan. Kunnanvaltuuston määräysten vuoksi perhe joutui muuttamaan useaan kertaan ympäri Lontoota, ja 14-vuotiaaksi vartuttuaan Murray oli ehtinyt opiskella jo kymmenessä Lontoon eri koulussa. Perheen tiuhan muuttovyyhdin seurauksena David oli aina uuden kotiseutunsa tulokas ja kiusanteon kohde ja hänen oli omien sanojensa mukaan karaistava itsensä nopeasti, jos hän halusi pärjätä. Hän alkoi isänsä rohkaisemana harrastamaan nyrkkeilyä ja pyrki pelaamaan paljon myös jalkapalloa ja krikettiä.


title: Dave Murray

text: 15-vuotiaana Murray kiinnostui rockmusiikista kuultuaan radiosta Jimi Hendrixin kappaleen “Voodoo Chile“. Hendrixin ja muun rockin ohella hän kiinnostui myös suuresti bluesista, ja keräiltyään sekä rock- että blues-levyjä hän hankki ensimmäisen kitaransa. 16-vuotiaana hän perusti ensimmäisen yhtyeensä, trion nimeltä Stone Free, jossa laulajana oli tuleva Iron Maidenin kitaristi Adrian Smith. Stone Freen ohella Murray seurasi ahkerasti "Melody Makerissa" esiintyneitä ilmoituksia avoimista kitaristinpaikoista. "Melody Makerin" ilmoitusten johdosta hän soitti myös soft rock -yhtyeessä Electric Gas ja punk -yhtyeessä The Secret, jonka kanssa hän myös äänitti vuonna 1975 julkaistun singlen “Café De Dance“.


title: Dave Murray

text: Vuonna 1976 Murray pyrki kitaristiksi basisti Steve Harrisin perustamaan heavy metal -yhtye Iron Maideniin, joka edusti brittiläisen heavy metalin uutta aaltoa. Murrayn koe-esiintymisen aikana yhtyeessä kuitenkin soittivat jo kitaristit Dave Sullivan ja Terry Rance. He eivät halunneet Murrayn liittyvän yhtyeeseen, sillä heidän mielestään heidän soittotaitonsa valuisivat hukkaan Murrayn rinnalla. Steve Harris kuitenkin oli kiinnittänyt huomionsa Murrayn taitavaan kitaransoittoon, eikä epäröinyt tehdä valintaa kahden nykyisen kitaristinsa ja Murrayn välillä. Näin ollen Harris erotti Sullivanin ja Rancen yhtyeestä, ja Murraysta tuli Iron Maidenin kitaristi. Murray soitti Iron Maidenissa jo sen ensimmäisessä virallisessa live-esiintymisessä vuoden 1976 toukokuussa Lontoon St. Nicholas Hallissa, jolloin Iron Maidenin toisena kitaristina hänen ohellaan oli Bob Sawyer.


title: Dave Murray

text: Vuoden 1976 syksyllä Iron Maidenin muut jäsenet päättivät erottaa yhtyeen laulaja Paul Dayn, ja hänen tilalleen liittyi Dennis Wilcock. Murray ajautui Wilcockin kanssa erimielisyyksiin, koska Wilcock ei pitänyt Murrayn silloisesta tyttöystävästä. Kaksikon alituiseen riitelyyn kyllästynyt Harris joutui vaikean tilanteen eteen valitessaan kumpi hänen yhtyetovereistaan saisi jatkaa tehtävässään: Murray oli taitavin hänen tuntemansa kitaristi, mutta Wilcockin veroisen lavaesiintyjän ja keulakuvan löytäminen ei osoittautuisi helpoksi. Lopulta Harris päätti, että Murray joutuisi lähtemään yhtyeestä. Hänen paikkansa Bob Sawyerin rinnalla yhtyeen toisena kitaristina täytti laulaja Wilcockin tuttava, Terry Wapram.


title: Dave Murray

text: Murray liittyi vanhan ystävänsä Adrian Smithin Urchin -yhtyeeseen. Hän äänitti yhtyeen kanssa vuonna 1978 julkaistun singlen “She's a Roller“, jonka b-puolena oli kappale “Long Time No Woman“.


title: Dave Murray

text: Murrayn lähdön jälkeen Iron Maiden oli kokenut lisää kokoonpanomuutoksia, ja myös laulaja Dennis Wilcock oli yllättäen eronnut yhtyeestä vuonna 1977. Hänen eronsa mahdollisti Murrayn paluun yhtyeen kitaristiksi, ja pian Harrisin ja Murrayn kaksin pyörittämä Iron Maiden täydentyi rumpali Doug Sampsonilla. Myöhemmin Harris on todennut, että Murrayn erottaminen yhtyeestä vuonna 1976 on hänen musiikillisen uransa typerin ratkaisu.


title: Dave Murray

text: Lukuisien kokoonpanomuutosten myötä Iron Maiden oli Harrisin, Murrayn, laulaja Paul Di'Annon, rumpali Clive Burrin ja toisen kitaristi Dennis Strattonin voimin löytänyt vakituisen muotonsa. Yhtye oli saanut myös managerinsa Rod Smallwoodin avustuksella tehtyä levytyssopimuksen levy-yhtiö EMI:n kanssa. Yhtye äänitti tuottaja Will Malonen kanssa esikoisalbuminsa "Iron Maiden" Lontoossa, ja albumi julkaistiin vuoden 1980 huhtikuussa. Albumilla oli mukana Murrayn säveltämä ja sanoittama kappale “Charlotte the Harlot“, ja Yhdysvalloissa kesällä julkaistu painos albumista sisälsi myös Murrayn, Harrisin ja Di'Annon kappaleen “Sanctuary“, joka julkaistiin albumin toisena singlenä Britanniassa. "Iron Maiden" nousi heti julkaisunsa jälkeen Britannian albumilistan neljänneksi ja myi kuukauden aikana Britanniassa yli 60 000 kappaletta. “Charlotte the Harlot“ on yhä ainoa Iron Maidenin kappale, jonka Murray on tehnyt täysin itsenäisesti.


title: Dave Murray

text: Euroopassa albumin julkaisun jälkeen Kissin ja Judas Priestin lämmittelijänä kiertänyt Iron Maiden alkoi herättää kiinnostusta ja huomiota myös Britannian ulkopuolella. Dennis Strattonin erottua yhtyeestä yhtyeen uudeksi kitaristiksi liittyi Murrayn lapsuudenystävä ja entinen yhtyetoveri Adrian Smith. Pian Smithin liittymisen jälkeen Iron Maiden äänitti ja julkaisi toisen studioalbuminsa "Killers", jonka oli tuottanut muun muassa Deep Purplen kanssa työskennellyt Martin Birch. Vaikka "Killers" oli musiikillisesti hyvin samantapainen kuin yhtyeen esikoisalbumi, sen sijoitus Britanniassa oli 12, mikä oli ensilevyä heikompi tulos. "Killersin" alkuperäiselle brittipainokselle ei päätynyt Murrayn sävellyksiä, mutta albumin Yhdysvaltain-painos sisälsi hänen ja Harrisin kappaleen “Twilight Zone“, joka Britanniassa julkaistiin singlenä.


title: Dave Murray

text: "Killersiä" seuranneen Killer World Tour -kiertueen lopulla laulaja Paul Di'Anno erotettiin yhtyeestä päihdeongelmien ja arvaamattoman käyttäytymisen vuoksi. Yhtyeen uudeksi laulajaksi tuli aiemmin Samson -yhtyeessä vaikuttanut Bruce Dickinson. Joulukuussa Iron Maiden aloitti kolmannen studioalbuminsa "The Number of the Beast" äänittämisen tuottaja Martin Birchin kanssa, ja albumi julkaistiin vuoden 1982 maaliskuussa. Albumi oli listaykkönen Britanniassa, ja siitä tuli yksi metallimusiikin klassikkoalbumeista muun muassa kappaleiden “The Number of the Beast“, “Run to the Hills“ ja “Hallowed Be Thy Name“ johdosta. Murrayn, Harrisin ja Burrin kirjoittama kappale “Total Eclipse“ julkaistiin aluksi singlen “Run to the Hills“ b-puolena, mutta vuonna 1998 se julkaistiin osana itse albumia.


title: Dave Murray

text: The Beast on the Road -kiertueen päätyttyä rumpali Clive Burr erotettiin yhtyeestä, ja vuoden 1983 tammikuussa yhtyeen uudeksi rumpaliksi tuli Nicko McBrain. Tämän myötä Iron Maidenin kokoonpano muotoutui pitkälti nykyiseen muotoonsa. Seuraavan studioalbuminsa "Piece of Mind" yhtye äänitti Bahaman Nassaussa Compass Point Studios -äänitysstudiolla. Murray kirjoitti albumille Harrisin kanssa kappaleen “Still Life“. Albumia seurannut kiertue World Piece Tour vankisti Iron Maidenin asemaa metallimusiikin huipulla. Yhtyeen voittokulku jatkui läpi 1980-luvun studioalbumien "Powerslave" (1984), "Somewhere in Time" (1986), "Seventh Son of a Seventh Son" (1988), livealbumin "Live After Death" (1985) ja massiivisten maailmankiertueiden avulla.


title: Dave Murray

text: Vuonna 1989 Iron Maiden vietti taukoa. Kun yhtye aloitti seuraavan studioalbuminsa "No Prayer for the Dying" työstämisen, kitaristi Adrian Smith erosi yhtyeestä. "No Prayer for the Dyingin" oli määrä palauttaa Iron Maiden musiikillisesti kahden ensimmäisen albumin tasolle, ja Smith oli tyytymätön ratkaisuun. Hänen erottuaan yhtyeestä Murray sai rinnalleen uudeksi kitaristiksi Janick Gersin, joka oli aiemmin tehnyt yhteistyötä laulaja Bruce Dickinsonin kanssa tämän sooloalbumilla.


title: Dave Murray

text: "No Prayer for the Dying" ja seuraava albumi "Fear of the Dark" saavuttivat brittilistalla erinomaisia listasijoituksia, ja "No Prayer for the Dying" sisälsi myös Britannian singlelistan ykköseksi nousseen singlen “Bring Your Daughter... to the Slaughter“. Albumit olivat kuitenkin musiikillisesti varsin eroavia yhtyeen 1980-luvun klassikkoalbumeihin verrattuna, ja Iron Maidenin suosio musiikkilehdistön keskuudessa hiipui. Bruce Dickinson erosi yhtyeestä vuonna 1993 lähteäkseen soolouralle, ja Iron Maidenin uudeksi laulajaksi pestattiin aiemmin Wolfsbane -yhtyeessä laulanut Blaze Bayley.


title: Dave Murray

text: Bayleyn kanssa Iron Maiden levytti vain kaksi albumia, vuoden 1995 "The X Factorin" ja vuoden 1998 "Virtual XI:n". Kumpikin albumi oli kaupallinen epäonnistuminen, eivätkä yhtyeen fanit sulattaneet Bayleyn laulutapaa joka oli Dickinsoniin verrattuna hyvin erilainen. Lopulta vuonna 1999 muun yhtyeen ja Bayleyn tiet erkanivat, ja sekä Dickinson että kitaristi Adrian Smith palasivat yhtyeeseen. Tästä huolimatta Smithin korvannut Janick Gers jatkoi yhtyeessä, ja näin ollen Iron Maidenin kokoonpanossa vaikutti nyt kolme kitaristia.


title: Dave Murray

text: Kuusihenkinen Iron Maiden on vaikuttanut vuodesta 1999. 2000-luvulla yhtye on julkaissut viisi studioalbumia: "Brave New World" (2000), "Dance of Death" (2003), "A Matter of Life and Death" (2006), "The Final Frontier" (2010) ja The Book of Souls (2015).Murray on lähes koko uransa käyttänyt englantilaisen Marshall Amplificationin valmistamia kitaravahvistimia. Iron Maidenin studioalbumeilla "Somewhere in Time" (1986) ja "Seventh Son of a Seventh Son" (1988) ja konserttikiertueilla Somewhere on Tour ja Seventh Tour of a Seventh Tour hän kuitenkin käytti amerikkalaisen Gallien-Kruegerin vahvistimia. Marshallien vahvistimien tapaisesti hän on lähes koko uransa soittanut Fenderin valmistaman Stratocaster-mallin kitaroilla. Hänen mustan Stratocaster-kitaransa runko on vuoden 1963 ja kaula vuoden 1957 Stratocasterista. Hän osti kitaran nähtyään sen myynti-ilmoituksen lehdessä, mutta ei enää käytä kitaraa levyttämisen tai konsertoinnin yhteydessä. Fender lanseerasi vuonna 2009 Murrayn nimikkokitaroiden sarjan, joka mukailee hänen alkuperäistä Stratocasteriaan.


title: Dave Murray

text: Stratocasterin ohella Murray on satunnaisesti soittanut myös Dean Guitarsin, Gibsonin, Ibanezin, ESP:n ja Jakcson Guitarsin valmistamia kitaroita. ESP:n ja Jacksonin valmistamia kitaroita hän käytti vuosina 1986-1993, kunnes hän palasi Fenderille vuonna 1995. Tämän jälkeen Fender on valmistanut hänelle lukuisia variaatioita Stratocaster-mallista.


title: Dave Murray

text: Iron Maidenin Dance of Death World Tour -konserttikiertueella hän käytti akustista Gibson Chet Atkins -kitaraa kappaleessa “Journeyman“. The Final Frontier World Tour -kiertueesta lähtien hän on soittanut myös alun perin Adrian Smithin käyttöön hankittua Gibson Les Paul -mallin kitaraa, ja Maiden England World Tour -kiertueella hän on soittanut myös Gibson Flying V -mallin kitaralla. Konserteissa ja levytettäessä Murrayn pääasiallinen kitara kuitenkin on Fenderin Californian Series -valmistussarjan Stratocaster, jossa on kolme Seymour Duncanin valmistamaa kitaramikrofonia ja Floyd Rosen vibrakampi.


title: Dave Murray

text: Kitaroissaan Murray käyttää Ernie Ballin valmistamia erityisen ohuita, paksuudeltaan 0,09–0,42 millimetrin vahvuisia kieliä, jotta hänen kitarasoolojensa legato-osuudet onnistuivat tarkimmin. Murray soittaa sekä rytmi- että soolo-osuuksia, ja hänet on äänestetty Ison-Britannian parhaaksi kitaristiksi yhdeksän kertaa.


title: Dave Murray

text: Murraylla on avioliitostaan vaimonsa Tamarin kanssa vuonna 1991 syntynyt tytär Tasha. Iron Maidenin viettäessä taukoa kiertueesta ja levyttämisestä Murray asuu Mauin saarella Havaijilla.


title: Dave Murray

text: Vapaa-ajallaan Murray tunnetaan innokkaana golfin harrastajana, ja Iron Maidenin kiertueiden aikana hän golfaa usein yhdessä yhtyeen rumpali Nicko McBrainin kanssa.


title: Buffalo Sabres

text: Buffalo Sabres on yhdysvaltalainen jääkiekkojoukkue, joka pelaa NHL-liigassa. Se kuuluu liigan itäisen konferenssin Atlantin divisioonaan.


title: Buffalo Sabres

text: Buffalo liittyi NHL:n kaudella 1970–1971. Buffalo yritti liittyä NHL:ään jo kaudella 1967–1968, jolloin NHL:ään otettiin kuusi uutta joukkuetta. Buffalossa oltiin kiinnostuneita jääkiekosta ja joukkueen nimeämiskilpailuun vuonna 1970 tulikin yli 13 000 ehdotusta. Nimikilpailun voitti sana "Sabres" (). Seuran omistajiin kuulunut Seymour Knox III perusteli valintaa muun muassa sillä, että sapeli oli kärkijoukkojen ase ja se oli tehokas ase niin hyökkäyksessä kuin puolustuksessakin.


title: Buffalo Sabres

text: Joukkueen ensimmäinen varaus oli Gilbert Perreault. Jo ensimmäisellä kaudella hän teki tulokkaiden maaliennätyksen 38 maalia ja voitti Calder Trophyn (paras tulokas). Jo kolmannella kaudellaan joukkue ylsi pudotuspeleihin, mutta putosi kuitenkin jo ensimmäisellä kierroksella Montrealille kuuden pelin ottelusarjassa. Joukkueen tukiranka oli "French Connection lineksi" kutsuttu hyökkäysketju, jossa pelasivat Perreaultin lisäksi Rick Martin ja René Robert.


title: Buffalo Sabres

text: Kaudella 1974–1975 valmennusvastuu oli Floyd Smithillä, jonka alaisuudessa joukkue saalisti 49 voittoa ja 113 pistettä, joka on edelleen joukkueen kaikkien aikojen paras saavutus. Pudotuspelien ensimmäisellä kierroksella joukkue voitti Chicago Blackhawksin otteluvoitoin 4–1. Toisella kierroksella oli vastassa Montreal, jonka Buffalo myös voitti. Stanley Cupin finaaleissa vastaan asettui Philadelphia Flyers, joka oli kuitenkin loppuottelusarjassa parempi otteluvoitoin 4–2.


title: Buffalo Sabres

text: Vuonna 1979 valmentajaksi ja pääjohtajaksi tuli Scotty Bowman, joka oli tätä ennen valmentanut Montrealin neljään peräkkäiseen Stanley Cupin. Bowmanin aikakaudella 1979–1987 joukkue oli joka vuosi pudotuspeleissä kahta viimeistä kautta lukuun ottamatta. Vuosina 1981–1986 Buffalossa pelasi Hannu Virta yhteensä 245 ottelua tehoin 25+101=126.


title: Buffalo Sabres

text: Vuonna 1987 Bowman sai väistyä ja tilalle tulivat pääjohtajaksi Gerry Meehan ja valmentajaksi Ted Sator. Samana vuonna Perreault ilmoitti lopettavansa 17 kautta kestäneen jääkiekkouransa pelattuaan 1191 peliä tehoin 512+814=1326. Perreaultin tekemää aukkoa paikattiin varaamalla Pierre Turgeon, joka teki toisella kaudellaan 88 pistettä ja kolmannella 106 pistettä, ennen kuin hänet myytiin New York Islandersiin. Kaupassa Buffalo sai Pat LaFontainen.


title: Buffalo Sabres

text: Kaudella 1992–1993 joukkueeseen liittyi Dominik Hašek. Jo seuraavalla kaudella hän vakiinnutti paikkansa ykkösmaalivahtina päästettyjen maalien keskiarvon ollessa 1,95 ja torjuntaprosentin 93 %. Päästettyjen maalien keskiarvo oli NHL:n alhaisin sitten Bernie Parentin 1,89:n kaudella 1973–1974


title: Buffalo Sabres

text: Vuonna 1996 valmistui Buffalon uusi kotihalli, joka sai nimekseen Marine Midland Arena. Nimi muuttui myöhemmin HSCB Centeriksi. Lisäksi joukkue saa uuden logon ja peliasujen värityksen. Hašek voitti Hart Memorial Trophyn (NHL:n arvokkain pelaaja) ensimmäisenä maalivahtina sitten 1962 Jacques Planten. Samaisen kauden pudotuspeleissä Hašek loukkasi polvensa ja torjuntavastuun otti Steve Shields. Ensimmäisellä kierroksella joukkue voitti Ottawa Senatorsin, mutta toisella kierroksella tuli tappio Philadelphialle.


title: Buffalo Sabres

text: Kaudella 1997–1998 joukkueen johdon ja Hašekin välillä oli ongelmia. Pääjohtaja ja valmentaja päätettiin vaihtaa ja uudeksi valmentajaksi tuli Lindy Ruff. Hašek pelasi kaudella 13 nollapeliä, joka on eniten sitten kauden 1969–1970 Tony Espositon (15 nollapeliä). Seuraavalla kaudella Hašek oli osittain loukkaantuneena, mutta kuntoutui pudotuspeleihin. Buffalo eteni loppuotteluun saakka, mutta hävisi sen Dallas Starsille otteluvoitoin 4–2. Vielä kahdella seuraavalla kaudella joukkue pääsi pudotuspeleihin, mutta sen jälkeen kausi päättyi kolmesti peräkkäin runkosarjaan. Työsulun 2004–2005 jälkeisinä kausina 2005–2006 ja 2006–2007 joukkue pääsi jälleen pudotuspeleihin ja eteni molempina konferenssifinaaleihin, joissa hävisi ensimmäisellä kaudella Carolina Hurricanesille ja jälkimmäisellä Ottawa Senatorsille.


title: Buffalo Sabres

text: 2010-luvulla Sabres on ollut yksi NHL:n heikoimmista joukkueista. Tästä syystä joukkue on saanut varattua huippulupauksia; Rasmus Ristolaisen, Jack Eichelin ja Rasmus Dahlinin. Nuorten tähtien ja rutinoituneiden NHL-pelaajien avulla Sabresin on ennustettu nousevan lähitulevaisuudessa pudotuspelijoukkueeksi.


title: Buffalo Sabres

text: "(Tilanne 7. lokakuuta 2018)"


title: Itämerensuomalainen sanasto

text: Taulukossa on itämerensuomalaisten kielten sanarinnastuksia. Rinnastuksiin on otettu sellaisia sanoja, joilla on vastine myös suomessa. Sana voi kuitenkin olla itämerensuomalainen, vaikka suomen kielessä ei vastinetta olisikaan. Luettelo sisältää perussanojen lisäksi johdoksia ja yhden yhdyssanan.


title: Itämerensuomalainen sanasto

text: Sanojen merkityksiä ei ole tarkennettu. Lähisukuisten kielten sanojen merkitykset ovat usein keskenään samamerkityksiset, mutta joskus merkitys on voinut muuttua, kuten virontaitoiset suomalaiset tietävät.


title: Itämerensuomalainen sanasto

text: Suomen ja viron sanat noudattavat ortografiaa. (Teknisten ongelmien vuoksi) taulukon sanojen kirjoitusasua on yksinkertaistettu siten, että vatjan e, jonka alla on ylöspäin avoin kaari, on korvattu viron käyttämällä õ:llä. Vokaalien ja konsonanttien pituus on merkitty kahdella kirjaimella kuten suomessa ja virossa, ei yläpuolisella vaakasuoralla viivalla. Liivin katkoäänne on merkitty heittomerkillä. Myös muita pieniä oikaisuja on tehty.


title: Toyota

text: Toyota Motor Corporation (TMC), yleisemmin Toyota, on japanilainen maailman suurin autonvalmistaja. Toyota oli maailman ensimmäinen autovalmistaja joka valmisti yli 10 miljoonaa autoa vuodessa ja on kyennyt siihen joka vuosi 2012 vuodesta alkaen. Samana vuonna Toyota ilmoitti valmistaneensa 200 miljoonaa autoa. Yhtiön on perustanut nostinlaitteita valmistava Toyota Industries. Yhtiöt kuuluvat Toyota Group -ryhmään, johon kuuluu myös muun muassa Daihatsu.


title: Toyota

text: Suomessa Toyota on ollut useita vuosia maan myydyin automerkki ja sen markkinaosuus on noin 14 %. Toyotalla on Suomessa myynnissä kaksi tuotemerkkiä: Toyota ja luksusmerkki Lexus.


title: Toyota

text: Yhdysvalloissa on myyty Toyotan tuotemerkillä SCION myytäviä autoja. SCION-autoja on myyty vuodessa yli 100 000 kappaletta, mikä vastaa lähes koko Porschen vuosituotantoa. Scion-tuotemerkki on lopetettu ja sen mallit siirtyvät Toyota-merkin alle.


title: Toyota

text: Toyota Corolla on maailman eniten valmistettu auto, seuraavina ovat Volkswagen Kupla ja Ford Model T, jotka tosin pysyivät lähes muuttumattomina koko valmistuksen ajan. Mikäli Auris-mallit myytäisiin Euroopassakin Corolla-nimellä olisivat luvut vieläkin murskaavammat.


title: Toyota

text: Toyota ei ole ainoastaan maailman isoin autovalmistaja, vaan se on myös äänestetty useana vuotena maailman arvokkaimmaksi autobrändiksi.


title: Toyota

text: Vasta vuonna 2008 Japanin luonnonkatastrofin seurauksena Toyotan tulos jäi historiansa aikana ensimmäistä kertaa tappiolle.


title: Toyota

text: 1800-luvun loppupuolella Sakichi Toyoda kehitti Japanin ensimmäiset koneistetut kangaspuut, jotka mullistivat koko maan tekstiiliteollisuuden. Vuonna 1918 hän perusti yrityksen nimeltä Toyoda Spinning and Weaving Company ja rakensi kuusi vuotta myöhemmin poikansa Kiichiro Toyodan avustuksella automaattisen kutomakoneen. Vuonna 1926 perustettiin kutomakoneyhtiö Toyoda Automatic Loom Works, josta tuli myöhemmin Toyota Industries.


title: Toyota

text: 1920-luvulla Kiichiro matkusteli Euroopassa ja Yhdysvalloissa ja alkoi kiinnostua autoteollisuudesta. Sakichi sai automaattisen kutomakoneen patentista noin 150 000 euroa, joiden avulla Kiichiro perusti Toyota Motor Corporationin vuonna 1937. Autojen valmistus oli aloitettu jo 1936. Nimi Toyota valittiin Toyodan asemesta, koska se on helpompi ääntää ja kirjoittaa japaniksi.


title: Toyota

text: Kiichiron merkittävimpiä saavutuksia oli Toyotan kuuluisa tuotantojärjestelmä, Toyota Production System. Hän myös kehitti JIT- eli Just-In-Time-johtamisfilosofian, jonka kantavana ideana oli valmistaa tuotteita tilausmäärien mukaan niin, että hukkaprosentti saatiin pidettyä mahdollisimman pienenä. Toyotan tuotantojärjestelmä painotti jatkuvaa kehitystä ja henkilöstön sitoutumista, ja loi kansainväliselle autoteollisuudelle uudet standardit.


title: Toyota

text: Ensimmäinen suurtilaus tuli vuonna 1938 armeijalta. Tilaus oli 20 000 kappaletta G1-kuorma-autoa. Toyotalta kuitenkin puuttui tarvittava tietotaito ja materiaalit. Vuoden 1945 lopussa Kiichiro ja Eiji rupesivat suunnittelemaan pikkuauto SA:ta, jossa oli 1,0 litran 27-hevosvoimainen moottori, ja tammikuussa se esiteltiin asianomaiselle ministeriölle. Pikkuauto SA sai lisänimen "Toyopet", jonka pääte tarkoittaa amerikanenglannissa pientä, sievää lemmikkieläintä. Sitä valmistettiin yhteensä noin 200 kappaletta.


title: Toyota

text: Autonvalmistus oli juuri päässyt kunnolla vauhtiin vuonna 1948, kun Toyota hädin tuskin selvisi seuraavasta katastrofista. Inflaation taltuttamiseksi Japanin hallitus ryhtyi tiukkoihin toimenpiteisiin rahan määrän rajoittamiseksi, minkä piti hallita laukkaavaa inflaatiota. Rahan niukkeneminen johti autojen kysynnän jyrkkään laskuun ja vei Toyotan konkurssin partaalle. Toyotan oli ollut pakko pyytää puolet kauppahinnasta etukäteen, mutta se ei enää käynyt päinsä. Ilman käteistä Toyota ei enää pystynyt ostamaan materiaaleja. Ei tiedetä, miten Toyota selvisi tilanteesta. Todennäköisesti Toyodat käyttivät yksityisomaisuuttaan materiaalihankintoihin. Kun muut japanilaiset autovalmistajat, kuten Nissan ja Isuzu, olivat jo turvautuneet joukkoirtisanomisiin, yritti Toyota pitää kiinni väestään palkanalennuksin. Se ei kuitenkaan onnistunut ja joulukuussa 1949 yhtiön loppu oli lähellä. 24 pankin muodostama yhteenliittymä päätti kuitenkin auttaa Nagoyan alueen suuryrityksiä, mutta vaati osakekirjoja, saneeraussuunnitelmaa ja irtisanomisia. Ensiksi Kiichiro kieltäytyi suunnitelmasta, mutta maaliskuussa 1950, kun yhtiö oli jo 76 miljoonaa jeniä tappiolla, Kiichirolla ei ollut enää valinnanvaraa. Eijin muistelmien mukaan Kiichiro pyysi kyyneleet silmissä 1600:aa yhtiön 7600 työntekijästä irtisanomaan itsensä vapaaehtoisesti. Sen jälkeen Toyotan oma ammattiliitto lakkoili 60 päivää, mutta kun 2000 henkilöä oli irtisanoutunut, lakko päättyi. Kaksi vuotta myöhemmin, 27. maaliskuuta 1952 Kiichiro kuoli 57 vuoden iässä.